
1. Allmenn juridisk metode og spesielle juridiske spørsmål
1.1. Å skriva ei masteroppgåve er for mange den fyrste freistnaden på å faktisk bruka teoretisk lært jusskunnskap i praksis. Eller sagt på ein annan måte: Masteroppgåva dannar overgangen frå å vera student av rett til å verta ein rettsbrukar. 

1.2.   Som student har ein tileigna seg kunnskapar om ei rad rettsområde, men desse er i seg sjølv til lite hjelp i det praktiske rettslivet.

1.2.1. Årsaka er for det fyrste fordi dei fleste arbeidsoppgåvene handla om rettsspørsmål som ikkje vart drøfta under studiet.

1.2.2. For det andre fordi i snitt vert 10% av alle lover endra kvart einaste år, slik at den tillærte materielle kunnskapen relativt raskt vil verta utdatert. 

1.3. Det som verkeleg er ein til hjelp i det praktiske rettslivet er den juridiske metoden. Årsaka er at den er ein generell arbeidsteknikk som gjer at ein kan forsvarleg handsama ukjente problemstillinar. 

1.3.1. Dette er ikkje unikt for jussen. Til dømes kan ikkje kan ein ikkje få øvde seg på alle tenkjelege situasjonar før ein tek sertifikat og får rett til å køyra bil  på eiga hand, men åleine få tilstrekkeleg kunnskap og erfaring til å takla dei situasjonar som oppstår. Årsaka er at mangfaldet i mogelege situasjonar som kan oppstå langt overstig det ein har tid til å læra og fantasi til å føresjå. 
1.4. Den juridiske metoden ein lærer som student er den allmenne juridiske metoden, som vil skal koma tilbake til seinare. Den allmenne juridiske metoden kan nyttast til å løysa allmenne juridiske spørsmål.
1.4.1.1. Det fyrste som slår ein i møtet med eit masteroppgåvetema er det same som møter ein i det praktiske rettslivet: Det finst ikkje allmenne juridiske spørsmål. Alle juridiske spørsmål er av ein spesiell karakter. 
1.4.2. For det fyrste må ein spørja om det er  mogeleg å presentere ei samla og juridisk metode for alle rettsområde? For å gjera det enklare kan ein spørja om det i det minste er mogeleg å setja opp ei allmenn rettskjeldelære for alle rettsområde?
1.4.2.1. Det går det eit hovudskilje i rettsvitskapen mellom privat og offentleg rett, der avtale er den viktigaste rettskjelde i privatretten, og lov er det innan den offentlege retten. Sedvane er ei viktig rettskjelde til dømes innan statisk tingsrett, medan den ikkje spelar noko rolle innan strafferetten pga. legalitetsprinsippet. Mellommenneskelege verdiomsyn av typen ”barnets beste” spelar ein stor rolle innan barneretten, medan det er rettstekniske omsyn som spelar størst rolle innan formuesretten.

1.4.2.1.1. Spørsmålet vert dermed om det verkeleg er mogeleg å setje opp ei felles rettskjeldelæra for dei ulike juridiske fagområda, eller om ein burde operere med ei rettskjeldelæra for kvart fagområde?

1.4.2.2. Enno meir komplisert vert dette når ein veit at fleire juridiske ikkje er reinskorne, men tildømes har både privatrettslege og offentlege rettslege element ved seg. Kva type rettskjeldelæra skal ein nytta ved ein konflikt om ein avtale det offentlege gjer med ein privat part om å ta over drifta av ei offentleg  tenesteyting?

1.4.2.3. Men sjølv om det hadde vore mogeleg å laga ei rettskjeldelæra for eit kvart juridisk fagområde, ville den likevel ikkje utan vidare gje svar på eit kvart spørsmål som dukka opp. Årsaka er at ei og same rettskjelde kan endra karakter etter saksomstenda.

1.4.2.3.1. Til dømes vil lov endra karakter alt etter som kjøpsavtalen som er inngått mellom profesjonelle partar eller mellom profesjonell og forbrukar, ved at lov enten er dekleratorisk eller preseptorisk. 

1.4.2.3.1.1. Er lov dekleratorisk vil den endra karakter alt etter om det finst ein innarbeidd bransjekutyme eller ein avtale mellom partane, eller ei.

1.4.2.4. Konklusjonen må verta at rettsbruken kan splittast opp i så mange tenkelege situasjonar der ein særleg rettskjeldebruk vil vera påkravd, at ein i staden må operere med ein generell rettskjeldelære, som deretter i praksis vert tilpassa det fagområdet, og den situasjonen som eit rettsleg spørsmål spring ut av.

1.4.3. For det andre må ein spørja om det ikkje finst så mange ulike typar rettsbruk at det umogleggjer ei generell rettskjeldelæra?

1.4.3.1. Advokaten vel å fokusera på dei rettskjeldene som underbyggjar klienten sitt krav. Ved lovgjeving er ein bare bunde av menneskerettslege og konstitusjonelle omsyn. Som valgiftsdommar er ein som ein hovudregel bare bunden av partane sitt val av relevante rettskjelder. Som forvaltningsjurist er ein bunden av lov, og forskrifter, instruksar etc. gjeve med heimel i lov. Som universitetsjurist er ein ikkje bunden av rettskjelder i det heile. 
1.4.3.2. Er det dermed mogeleg å setje opp ei felles rettskjeldelæra for dei ulike typane rettsbruk?

1.4.3.2.1. Konklusjonen må verta som ovanfor, at talet på ulike rettsbrukarar er så stort at det er best å operere med ei generell rettskjeldelæra som tek utgangspunkt i dommaren sin situasjon, og så må denne nyanserast og tilpassast den einskilde rettsbrukaren sin situasjon i praksis. 

1.4.4. Konklusjon: Ei allmenn rettskjeldelæra finst bare som eit teoretisk utgangspunkt.
1.5. Dersom det ikkje finst ei allmenn rettskjeldelæra som kan førast opp innleiingsvis i ei masteroppgåva som den metode som vert nytta i arbeidet, kva metode skal ein så nytta?
1.5.1. Den som skal skriva ei masteroppgåve i juss ikkje kan venda seg til teorien for å finna anna enn inspirasjon til den metode som skal nyttast, og må vidare sjå kva metode som er tenleg å nytta ut frå det materialet som skal nyttast som grunnlag i masteroppgåva.

1.5.1.1. Det er så enkelt at til dømes den som skal arbeida innanfor privatretten ikkje treng å ta omsyn til noko legalitetsprinsipp, men må i staden spørja heile tida seg kva partane har avtalt seg i mellom. 

1.5.1.2. Den som arbeider på eit område med dekleratorisk bakgrunnsrett tolkar avtalen mellom partane på eit anna grunnlag enn den som må falla tilbake på bransjekutyme.

1.5.1.3. Den som arbeider med forbrukartilhøve må ta heilt andre omsyn enn den som arbeider med avtale mellom profesjonelle aktørar.

1.5.1.4. Medan den som arbeider med EF-retten ikkje kan skilja strengt mellom politikk og juss slik privatrettsforskaren kan gjera det.

1.5.1.5. Og den som arbeider med vedtak gjort at WTO eller FN har langt meir upresis ordlyd å arbeida med enn den som arbeider med norske lover.

1.5.1.6. Som om ikkje dette er nok, må det takast omsyn til kva rettskjeldeprinsipp som gjeld det rettslege materiale ein arbeider med.

1.5.1.6.1. For den som arbeider med EF-rett eller menneskerettar gjeld andre rettskjeldeprinsipp enn dei norske sjølv om dette rettslege materialet vert nytta i Noreg, jf. Bøhler- og Finnanger I-dommen frå 2000 og 2001
1.5.2. Ikkje bare fordrar ulikt rettsleg materiale ulike typar metodisk innfallsvinkel for at materialet sitt potensiale skal koma fram. Kva spørsmål ein stiller til materialet er òg med å avgjera kva metode som skal nytta i ei masteroppgåva.

1.5.2.1. Det vil seia at ein må justera metoden ein nyttar etter det ein set opp som føremålet med arbeidet, eventuelt den problemstillinga ein formulerer.

1.5.2.1.1. Skal ein finna generelle prinsipp på ei rettsområde gjennom å samanhalda eit stort domsmateriale, 

1.5.2.1.2. eller har ein prinsipp formulert i EF-retten, og så skal ein sjå kva konsekvensar dei får i norsk rett?

1.5.2.1.3. Skal ein gje råd til lovgjevar for framtidig rettsleg regulering, 

1.5.2.1.4. eller skal ein sjå på innhaldet i eksisterande lovgjeving?

1.5.2.1.5. Skal ein studera eldre eller nye lovtekstar,

1.5.2.1.6. eller samiske sedvanar,

1.5.2.1.7. Konklusjon: Kva ein enn vel så vert resultatet av metoden ikkje kan verta den same som om ein hadde valt annleis.
1.5.3. Metodiske val er altså eit produkt av verdimessige val, slik vi skal sjå under punkt 3, og av ein dialektikk mellom forskar og materiale, slik som vist ovanfor.

1.5.4. Det er dermed ikkje sagt at ein står fritt til å velja metode.

1.5.4.1. Samla sett kan ein seia at ein god metode skal vera logisk, sikra det etterrettlege, underlagt konkurranseutsetjing, og føremåletenleg.

1.5.4.1.1. At metoden skal vera logisk vil seia at det skal vera eit samsvar mellom materiale og metode.

1.5.4.1.1.1. Til dømes vil ei undersøking av lovsystematikk gje lite i ei  erstatningsrettsleg undersøking, men langt meir på kontraktsretten sitt område.

1.5.4.1.2. At metoden skal sikra det etterrettlege vil seia at den skal føra til at lesaren maktar å følgja resonnementa.

1.5.4.1.2.1. Ein må heile tida visa til dei kjelder ein hentar sine argument og byggjer sine resonnement og konklusjonar på.

1.5.4.1.3. At metoden skal vera konkurranseutsett vil seia at ein må visa at ein har vurdert andre framgangsmåtar, men funne at denne var den beste.

1.5.4.1.3.1. Til dømes må ein forklara kvifor ein ikkje nyttar rettspraksis men utanlandsk teori når ein skriv om naudrett

1.5.4.1.4. At metoden skal vera føremålstenleg vil seia at den er til hjelp slik at ein får resultat gjennom nyvunnen erkjenning.

1.5.4.1.4.1. Til dømes kan ein ikkje konkludera med det som alt er sagt i forarbeida eller i ein høgsterettsdom.

1.6. Men det er ikkje nok å ta reine faglege vurderingar når ein skal utforma ein metode. Årsaka er at rettsbruk er verdipleie. Det vil seia at det i valet av rettskjelder, og i rettsbruksprosessen styrt av rettskjeldeprinsippa, tek rettsbrukaren heile tida val som er avgjerande for sluttresultatet: Kva som vert hevda er gjeldande rett. 
1.6.1. Vidare i denne disposisjonen skal eg freista å synleggjera desse rettslege verdivala.

1.6.1.1. Det vert fyrst gjort gjennom å studera nærare dei rettsideologiske hovudretningane som nettopp er utforma for å fremma særlege rettslege verdiar. Her er det særleg pensumartikkelen til Bjarte Askeland som er utgangspunktet for gjennomgangen.
1.6.1.2. Deretter skal vi sjå nærare på den rettsideologiske retningar som dominerar i Noreg i dag, rettsrealismen, og den eckhoffske rettskjeldelæra, og korleis den vert utfordra frå begge sider av den rettsideologiske skalaen. Her skal vi dra vekslar på den metode kunnskapen de har erverva dykk gjennom jusstudiet til no, og på artikkelen til Jens Edvin Skoghøy. 
1.6.1.3. Så skal vi gå meir teknisk til verk og sjå på rettskjeldeprinsippa og deira bruk. Men heile tida skal vi ha fokus på at dei rettslege verdiane igjen gjer seg gjeldande, og det gjennom å sjå korleis dei går igjen i dei retningslinjene Skoghøy set opp i sin artikkel.
1.6.1.4. I samband med gjennomgangen av rettskjeldeprinsippa skal vi sjå korleis verdivurderingane til dels er annleis i det vi kan kalla allmenn europeisk rettskjeldelære der rettsrealismen som rettsleg ideologi ikkje spelar noko rolle i det heile. Deretter skal vi sjå korleis rettskjeldefaktoren rettslege prinsipp held seg til norsk og allmenn europeisk rettskjeldelæra, og dei verdiane som alt er omtalt med utgangspunkt i dei rettslege ideologiane.

1.6.1.5. Skoghøy omtalar reelle omsyn i sin artikkel, men kva er tilhøvet mellom reelle omsyn som er ein rettskjeldefaktor i Noreg, og rettslege prinsipp som er ei rettsleg kjelde elles i Europa?
1.6.1.6. Deretter skal vi meir eksplisitt ta opp igjen hovudtema: Pleie av rettslege verdiar. Denne gongen med å sjå på tilhøvet mellom rett, politikk og moral, som òg er handsama av Skoghøy.

1.6.2. Samla sett er føremålet med førelesingane at dei skal gje både rettsideologisk bakgrunnskunnskap og reint metodisk-tekniske kunnskapar som er til hjelp under masteroppgåveskrivinga, der ein altså må utforma sin eigen metode.

2. Metode og den konkrete arbeidsframgangsmåten i ei stor mastergradsavhandling
2.1. Under førelesingsrekka vil denne delen ta meir plass enn den gjer i disposisjonen, fordi den vil verta relatert til dei tema som deltakarane på førelesingane skal skriva ei mastergradsavhandling om. Det følgjande vert derimot ein meir generell og abstrakt gjennomgang. 

2.2. Det er i innleiinga ei god avhandling vert skapt. Kort fortalt vil ei god innleiing bare vanskeleg vert øydelagt av dårlege drøftingar, medan gode drøftingar bare vanskeleg kan vega opp for ein dårleg innleiing.

2.2.1. Årsaka er at det er i innleiinga ein formulerer rammene for undersøkinga: Kva som er utgangspunktet, kvar som er poenget med den, og korleis den skal gjennomførast. 
2.2.1.1. Ein kan tenkja på det å skriva eit mastergradsarbeid som å leggja ut på ein fjelltur. 

2.2.1.2. Men då ein fjelltur der ein sjølv har gjort alle val og alle førebuingar, samstundes som ein har invitert med eit reisefølgja – lesaren.  
2.2.1.3. For at reisefølgja ikkje skal verta utrygg på om reisa kjem til å enda godt,  må ein byrja turen med å ta fram eit kart og finn eit start- og sluttpunkt for reisa, samt skisserer opp sjølve reiseruta.

2.2.2. Meir konkret skal ein innleiingsvis gje lesaren følgjande informasjon:

2.2.2.1. Kvar står vi? 

2.2.2.1.1. Det vil seia: Kva veit vi no når eg tek til å skriva denne mastergradsoppgåva?

2.2.2.2. Kvar skal vi?

2.2.2.2.1. Det vil seia: Kva er det eg skal koma fram til?

2.2.2.3. Korleis skal vi koma dit?

2.2.2.3.1. Det vil seia: Kva metode (kva kjelder, kva tolkings- og harmoniseringsmodellar) skal eg nytta?

2.2.3. Dette er viktig for at verken ein sjølv som forfattar eller lesaren skal gå seg vill. 
2.2.3.1. Eller meir konkret: For at avhandlinga skal verta poengtert og relevant. 

2.3. Poenget med ei god innleiing er å gjera seg sjølv og lesaren klar for ei reise fram mot ny kunnskap. 

2.3.1. Men sjølv om lesaren sin utryggleik forsvinn i det vedkomande får vita kva som skal skje, vil gjerne lesaren forsikra seg om at det er faktisk dette som kjem til å skje. 
2.3.2. Ei slik forsikring får lesaren gjennom å kikka på tittelen og gjennom lesa overskriftene i innhaldslista.

2.3.2.1. Dersom vi vender tilbake til biletet av ei mastergradsarbeid som ein fjelltur, må lesaren sjølv kunne sjå reiseruta teikna inn på kartet, og ein slik innteikning skjer gjennom at ein har ein dekkande og presis tittel og overskrifter

2.3.3. Titlar og overskrifter er ein presentasjon av innhald, og skal vera dekkande for det som er skrive under dei.
2.3.4. Ideelt sett skal ein kunna lesa bare overskriftene og slik få eit overblikk over innhaldet i avhandlinga.
2.3.4.1. Difor må overskriftene òg vera presise.

2.3.5. Ein kan operera med ein vid eller fengande hovudtittel, men då må denne presiserast i ein undertittel slik at det ikkje er tvil om kva avhandlinga handlar om .
2.4. Juss er vitskap. Vitskapleg kunnskap er alltid interessant. Men vegen fram mot slik kunnskap er ofte strabasiøs, og difor er det ofte ei føremon å motivera lesaren for å gjennomføra reisa. Dette gjer ein gjennom å innleiingsvis gje avhandlinga aktualitet.
2.4.1. Dette kan gjerast gjennom at ein presenterer ein faktisk rettstvist, ein nyhendeoppslag om ein faktisk situasjon eller konflikt, eller eit plausibelt tenkt senario som viser korleis problemstillinga/temaet er aktuell og ikkje reint tankespinn.
2.5. I dei fleste universitetsfag opererer ein med problemstillingar i mastergradsarbeid, men på juss er det meir vanleg å bare definera eit tema.
2.5.1. Å formulera eit tema er som å velja ut det terrenget som reisa skal gå gjennom.

2.5.2. Presenter problemstillinga/tema tidleg i avhandlinga. Enten heilt fyrst før aktualitetsdelen, eller rett etter slik at lesaren ikkje for lenge lurer på kva som er poenget med det som er skrive.
2.5.3. Problemstillinga/tema kan presenterast fyldig som ein større tekstdel, men sjølve problemstillinga/tema bør formulerast som ei setning. Dette for at det skal verta tilstrekkeleg presist, og for at det skal vera mogeleg for ein sjølv og lesaren å kontrollera at avhandlinga faktisk handlar om det den skal.

2.5.3.1. Dersom vi vender tilbake til biletet med eit mastergradsarbeid som ein fjelltur, så kan ein seia at ein problemstilling/eit tema er noko lesaren skal ha med seg under heile turen, og som vedkomande jamt og trutt må ta fram for å vita at ein faktisk er på rett veg. Slik sett fungerer ei problemstilling/eit tema som eit kompass, og bør ikkje vera større heller.

2.5.4. I samband med ei formulering av problemstillinga/tema må du òg forklara føremålet med avhandlinga. Det vil seia om det er ei utgreiing om gjeldande rett, ei tilråding om kva som bør vera gjeldande rett, etc. 

2.5.5. Dette er viktig i høve til metode, fordi det er avgjerande for både kva kjelder ein vel å leggja vekt på, og kva vekt ein legg på dei. 

2.5.5.1. Den som skriv om gjeldande rett må halda seg til gjeldande lover og høgsterettspraksis, medan den som skriv ei tilråding om gjeldande rett kan heller leggja vekt på utsegner frå pågåande traktatførebuingar i FN eller på utanlandsk litteratur

2.6. Forklar difor kva metode som vert nytta i arbeidet.

2.6.1. Dette vert gjort gjennom at ein handsamar dei kjeldene ein nyttar. Meir konkret vil det seia at ein gjer greie for kriteria som ligg til grunn for valet av kjelder, for deira innhald, korleis dette innhaldet skal tolkast og forståast, og kva som er relasjonen mellom dei ulike kjeldetypane.
2.6.1.1. Som vi skal koma tilbake til finst det ingen allmenn juridisk metode som kan nyttast til å svara på spesielle juridiske spørsmål.

2.6.1.2. Eit kvart juridisk spørsmål er spesielt, og difor vert ein kvar juridisk metode spesiell. 

2.6.1.3. Difor må ein metodedel av ei mastergradsavhandling vera ei klargjering av kjeldene ein skal nytta.

2.6.1.4. Dersom vi enno ein gong vender tilbake til biletet av ei mastergradsoppgåve som ein fjelltur, så kan ein ha i minnet at kva ein pakkar i sekken og kva reiserute ein vel vil variera frå fjelltur til fjelltur, sjølv om dei går gjennom same terrenget. 
2.6.1.4.1. Regnar det må ein pakka regntøy og leggja opp reiseruta slik at ein slepp å kryssa brulause elver.
2.6.1.4.2. Er det steikande sol må ein ha med nok drikke og leggja ruta opp slik at ein går mest mogeleg i skuggen. 

2.6.1.4.3. Den som følgjer med ein på turen, slik lesaren gjer i ei mastergradsavhandling, føler seg trygg når vedkomande får forklart dine val.

2.7. Gjer vidare greie for forskingssituasjonen

2.7.1. Still spørsmålet: Kven har skrive om dette tidlegare, og korleis er det eg skriv annleis enn det som er skrive av andre? Har andre skriva om situasjonen i andre land, eller om noko som bare tangerer ditt tema, eller er du rett og slett usamd i det som er skrive tidlegare?

2.7.2. På det viset får ein klarlagt kva kunnskap som finst, og dermed verdien av eins eige bidrag.

2.7.2.1. Noko skissemessig kan ein seia at dess meir kunnskap ein legg til den eksisterande, desse større verdi har arbeidet.

2.8. Heilt mot slutten av den innleiande delen av avhandlinga kan ein perspektivera problemstillinga/tema, men dette er mest aktuelt for dei som skal skriva ei stor avhandling.
2.8.1. Dersom vi nok ein gong tenkjer på eit mastergradsarbeid som ein fjelltur, så kan det vera ei føremon å ta reisefølgje med opp på ein fjelltopp slik at vedkomande får oversyn over heile landskapet før de legg i vek på dykkar reiserute.
2.8.2. Dette kan ein gjera gjennom å skriva ein kort historikk. 
2.8.2.1. Poenget er då ikkje historia, men korleis ein gjennom historia kan sjå korleis til dømes ulike verdiar eller omsyn veks fram og vert vegne mot kvarandre, korleis historia viser at lovgjeving, rettspraksis eller rettsteori er inkonsistent fordi ein ikkje har formulert grunnleggjande verdiar eller omsyn, eller korleis historia viser at historia er fråverande fordi dette er ein heilt ny problematikk.

2.8.3. Eller ein kan skriva om utanlandsk rett. 
2.8.3.1. Igjen er det ikkje dei konkrete rettsreglane er som interessante, men kva verdiar og omsyn dei viser det er lagt vekt på, og kva tilstøytande reglar ein treng på andre rettsområde for at det skal verta ein heilskap i retten, etc. 

2.9. Heilt til slutt, før hovuddelen av avhandlinga, kan ein skriva kort om vegen vidare. 

2.9.1. Men det er viktig at dette ikkje vert ei oppramsing av overskrifter, for dei kan lesast i innhaldslista. 
2.9.2. Skriv i staden ut logikken i avhandlinga, det vil seia kvifor kjem det eine punktet før det andre, slik at du får vist at det er ein tanke bak strukturen.

2.9.3. Dersom vi igjen tenkjer på eit mastergradsarbeid som ein fjelltur, så kan det til tider vera logisk å gå nede i ein dal og andre tida å gå oppe langs fjellkammen for å koma til same punktet lengre framme. For at den som reiser saman med ein ikkje skal verta utroleg over vegvalet, så må ein forklara kvifor ein har valt som ein har gjort.

2.9.4. Ein må òg passa på at ein heller ikkje tek opp igjen det som alt er sagt om valet av metode.
2.10. I hovuddelen skal du visa at du maktar å omsetja ide til praksis. 

2.10.1. Det vil seia at du skal føreta den drøftinga som du har skissert opp gjennom problemstilling/tema og føremål,  på det viset du har skissert opp gjennom å gjera greie for kjeldene og deira innhald og innbyrdes tilhøve, og med det resultatet du har lova gjennom å peika på kva ved  forskingssituasjonen du skal bøta på med ditt arbeid.

2.11. Der er altså i hovuddelen av avhandlinga at problemstillinga/tema skal drøftast.

2.11.1. Det som er heilt essensielt er at drøftinga heile tida er relevant. 

2.11.1.1. Dette sikrar ein gjennom å heile tida ha problemstillinga/tema i minnet og spørja seg: Kvifor må eg skriva om dette for at eg skal kunna svara på spørsmålsstillinga/utfyllande forklara mitt tema? 

2.11.1.2. Sagt på ein annan måte: Den som er på fjelltur må heile tida spørja seg: Er dette den kortaste og/eller sikraste vegen fram til målet for turen?

2.11.2. Ein må ikkje bare sikra at drøftinga er relevant, men òg at lesaren ser dette.

2.11.2.1. Dette gjer ein med å skriva ut kvifor ein har tenkt å gjera så og så på same viser som ein tidlegare har forklart kvifor punkt så kjem før og etter punkt så.

2.11.2.2. Dersom vi igjen hentar fram biletet av eit mastergradsarbeid som ein fjelltur, så må ein heile tida halda reisefølgjet informert om kvar ein er i høve til målet for turen slik at vedkomande ikkje vert redd for at ein har gått seg bort.

2.11.3. I ein hovuddel vil det som oftast vera nødvendig å gå inn i detaljdrøftingar. Det er då lett både for den som skriv og den som les å mista oversynet. Løft difor blikket og minn deg sjølv og lesaren på kvar i resonnementet på vegen frå problemstilling/tema til svar ein er.

2.11.3.1. Dette kan sjølvsagt lettast gjerast gjennom oppsummeringar etter punkt eller kapittel.

2.11.3.1.1. Men oppsummeringar skriv ein ikkje utan at det er behov for å koma tilbake på sporet mot svaret. Viss ein oppsummerar det sjølvsagte vert det bare ein gjentaking.

2.12. Avslutningsvis skal ein visa at drøftinga i hovuddelen verkeleg gjer at problemstillinga/tema som vart presentert innleiingsvis no står fram som annleis på grunn av nyververva kunnskap enn det gjorde med fyrste gong formulering.

2.12.1. Ein må altså seia klart og tydeleg kvar fjellturen har enda, og kvifor ingen andre har kome fram til dette målet tidlegare. 

2.12.2. Meir konkret bør konklusjon helst formulerast like kort som problemstillinga/tema. På det viset kan lesaren halde dei to opp mot kvarandre og lett verta overtydd om at vedkomande har vore med på ei reise som er verd strevet.
2.12.2.1. Men konklusjonen kan godt vera del av ein større tekst del der konklusjonen vert sett inn i ein kontekst.

2.12.2.2. Dersom konklusjonen er ulike det andre har konkludert tidlegare, bør det seist kva som er årsaka til det.

2.12.2.3.  Vidare kan kjeldegrunnlaget for konklusjonen verta nemnt; Gjennom eit nytt prejudikat er dette altså avklart...., Ved ei samanhalding av lovforarbeida til den gamle og nye lova ser ein at...., Fordi praksis i slike saker i EF-domstolen er...., etc. 

2.13. Til slutt i mastergradsavhandlinga kjem tabellar, stuttnemningar (forkortelser),lovregister, kjelde- og litteraturliste, etc. Men dette er tema i Tore Bråthen sine førelesingar.
3. Rettslege ideologiar

3.1. Rettslege ideologiar og rettslege verdiar
3.1.1. Ovanfor under punkt 1 har eg peika på at læringa av materiell rett i løpet av rettsstudiet i seg sjølv er heller verdilaust. Vinninga ved å læra materiell rett ligg i at ein samstundes får innlært ulike metodiske grep som kan nyttast i arbeidet med mange ulike typar materiell rett.

3.1.2. Saman med innlæringa av den juridiske metoden får juristar gjennom jusstudiet ein juridisk-intellektuell verktøykassen
3.1.2.1. Inneheld rettskjeldeprinsippa
3.1.2.1.1. Relevanskriterium
3.1.2.1.1.1. Rettskjeldelærer

3.1.2.1.2. Tolkingsmodellar
3.1.2.1.2.1. Tolkingslærer

3.1.2.1.3. Harmoniserings- og vektprinsipp

3.1.2.2. Rettskjeldeprinsippa er sjølvsagt juristar til hjelp under rettsbruksprosessen gjennom å vera middel til å finna rettsreglar, utleia av avstemma rettskjeldefaktorar
3.1.2.3. Men vel så viktig er det at dei er eit vern for rettssubjekta gjennom å
3.1.2.3.1. sikra intersubjektivitet som rettsstatsverdi

3.1.2.3.2. sikra det forutbereknelege som rettsstatsverdi

3.1.2.3.3. sikra likskap for retten som rettsstatsverdi

3.1.2.3.4. Sikra det rimelege som rettsstatsverdi

3.1.2.3.5. sikra tenksemd som profesjonskvalitet

3.1.3. Juridisk metode ikkje verdinøytral

3.1.3.1. Årsaka er at den juridiske materien som metoden vert nytta til å foredla til rettsreglar ikkje er verdinøytral, men normer

3.1.3.1.1. Normer som handlingsreglar

3.1.3.1.2. Normer som utslag av det gjennomførlege, det praktiske, og av verdiar

3.1.3.1.3. Kva rettskjelder ein finn relevante, korleis desse vert tolka, og korleis potensielle rettsreglar vert vege opp mot kvarandre er difor ikkje ein verdinøytral aktivitet

3.1.3.1.4. Juristen kan seiast å vera ein samfunnsingeniør som finn tenlege og praktiske løysingar, og ein verdiforvaltar som sikrar samsvar mellom samfunnsverdiar og rettsleg samfunnsregulering

3.1.3.1.4.1. Men ein må ha i minnet at sjølv det å leggja vekt på det praktiske eller gjennomførlege er eit rettsleg verdival

3.1.4. Rettsbruk er altså heller ikkje verdinøytralt aktivitet

3.1.4.1. Det å skriva ei juridisk masteroppgåve fordrar bruk av juridisk metode, er, som alt sagt, ein rettsbrukssituasjon og slik ikkje ei oppgåve som kan utførast verdinøytralt
3.1.4.1.1. Av den grunn er det viktig å vera medviten dei ulike verdinivåa som pregar ein rettsbrukssituasjon

3.1.4.1.2. Viss ikkje kan resultatet verta styrt av andre sine verdival som ein dumpar borti i løpet av skriveprosessen

3.2. Rettslege ideologiar si plassering i det juridisk-metodiske systemet
3.2.1. Rettslege ideologiar gjev eit verdimessig rammeverket for utøvinga av den juridiske metoden
3.2.1.1. Skal ein nytta ein husanalogi, så held den materielle retten til i 1. etasje, juridisk metode i 2. etasje, rettsideologiar (rettsteoriar) i 3. etasje, og rettsfilosofien på loftet.

3.2.1.2. Det vil seia at rettsideologiar ikkje har som tema kva rettskjeldefaktorar som finst, kva tolkingsmodellar ein kan nytta seg av, og kva harmoniserings- vektprinsipp som er gyldige

3.2.1.2.1. Det er ikkje med det sagt at rettslege ideologiar ikkje har konsekvensar for utforminga av materiell rett. Snarare tvert om: Rettslege ideologiar er styrande for korleis den juridiske metoden vert nytta, dermed for korleis rettsreglar vert utleidd, og slik direkte for utfallet av eit juridisk spørsmål.

3.2.1.2.2. Meir konkret vil det seia at ein lovpositivist vil ikkje leggja vekt i det heile på rettspraksis, som dermed forsvinn som relevant rettskjelde, og påverkar ikkje den rettslege løysinga av ein konflikt. Ein rettsrealist vil seia at det avgjerande ikkje er ordlyden i lov, men korleis denne vert tolka i praksis, og dermed la rettspraksis spela ei sentral rolle i rettsfinningsprosessen. Ein postmodernist vil derimot seia at det som åleine er viktig er resultatet så lenge det vert godtatt, og kva rettskjelder eller metode ein nyttar kan koma ut på eitt, og det er dermed ikkje irrelevant å leggja vekt på at ein av partane står fram som særs usympatisk.
3.2.1.3. Tema til rettsideologiane er dei verdiar som fyrst i neste omgang spelar ei rolle i relevans-, tolkings- og harmoniseringsomgangen.

3.2.1.3.1. Dei får konsekvens for kva rettskjeldefaktorar ein reknar for relevante, korleis ein vurderer tilhøvet mellom dei – både korleis dei skal tolkast og vegast i høve til kvarandre – og dermed for den utleia rettsregelen.  

3.3. Hovudkriteriet som Bjarte Askeland nyttar i sin artikkel ”Rettskildelærens utvikling i rettsteoretisk belysning” for å skilja ulike rettsideologiske posisjonar er tekstlojalitet.

3.3.1. Med det meiner han i kva grad den som utformar ei rettskjeldelæra er bunden av dei tekstar lovgjevar produserer, og då fyrst og fremst lovtekstar. 

3.3.1.1. Dette kan meir generelt formulerast som i kva grad skal løysinga av det konkrete rettslege spørsmålet tilpassast ein generell føreskriven regel.
3.3.1.1.1. Poenget er altså i kva grad dei særleg omstenda ved ei sak skal vera avgjerande for løysinga av saka.

3.3.1.1.2. Dette er dermed òg eit spørsmål om tilhøvet mellom sentrale  rettsstatsverdiar som likskap for retten, det forutbereknelege og intersubjektivitet på den eine sida, og det rimelege på den andre

3.3.1.1.2.1. For dess meir rimeleg ei løying er, dess mindre forutberekneleg er den

3.3.1.1.2.2. Dess meir ein tek omsyn til det konkrete, dess større sjanse er det for at oppfatningar hos den konkrete rettsbrukaren er avgjerande for resultatet

3.3.1.1.2.3. Og dermed er det òg mindre sjanse for at like tilfelle vert handsama likt

3.3.1.1.3. Dette understrekar igjen det alt nemnte poenget om at rettsideologiar på ingen måte er irrelevante i forhold til kva rettsregel som vert utleia trass i at dei ikkje vert eksplisitt handsama i rettsbruksprosessen.

3.4. Det er særleg 5 rettsideologiar som i større eller mindre grad gjer seg gjeldande i norsk rettstenking i dag:
3.4.1. Rettspositivisme

3.4.1.1. Rettspositivisme som ideologi vaks fram på 1800-talet som ei motvekt til naturretten gjennom å setja som krav at eit rettsleg grunnlag måtte vera positivt, som vil seia mogeleg å identifisera
3.4.1.2. Poenget med dette kravet er å unngå at ei løysing på eit rettsleg spørsmål vert resultatet av verdival rettsbrukaren gjer, men i staden spring ut av ei rettsleg kjelde som er tilgjengeleg for alle

3.4.1.3. Ut av dette ser ein at sentrale rettsstatsverdiar for rettspositivistar er det forutbereknelege, likskap for retten og intersubjektivitet.

3.4.1.4. Tekstlojaliteten, som Askeland nyttar som kriterium når han skil mellom ulike rettsideologiske ståstadar, er høg mellom rettspositivistar

3.4.1.5. Men her må ein skilja mellom rettspositivistar generelt, slik som Nils Nygård, og lovpositivistar spesielt, slik som Knut Bergo og Carl August Fleischer

3.4.1.5.1. Rettspositivistar krev ei positiv kjelde som rettsleg grunnlag, men det kan like gjerne vera eit prejudikat som ein lovtekst.

3.4.1.5.1.1. Rettspositivistar vil føla seg bunden av ein lovtekst dersom den finst, men kan ved tolkinga av ein lovtekst like gjerne søkja til prejudikat som til forarbeid

3.4.1.5.1.1.1. Det er dette som gjer at Askeland plasserar Nygård både under kategorien rettspositivist som rettsrealist

3.4.1.5.2. Ein klar lovpositivist er Fleischer, som i utgangspunktet avviser andre rettslege kjelder enn lov som legitimt å nytta som rettsleg grunnlag

3.4.1.5.3. Utgangspunktet til Carl August Fleischer er at bare ei slik haldning sikrar dei alt nemnte rettsstatsverdiane som rettspositivistar generelt framhevar, men i tillegg gjer han gjeldande demokratiomsyn og faren for den sterkaste sin rett.

3.4.1.5.3.1. Demokratiomsyn vil seia at det er folket som gjev lover gjennom Stortinget, jf. Grl. § 49. Utgreiarar som kjem til orde i forarbeid, Høgsterett og forfattarar av juridisk litteratur har ingen lovgjevingskompetanse, og skal difor heller ikkje få eller ta seg slik makt

3.4.1.5.3.2. Den sterkaste kan lett få rett dersom ein nyttar sedvane og bransjekutyme som rettsleg kjelde, fordi det er åleine praksis som er avgjerande, og langvarig praksis kan verta skapt gjennom at all motstand vert knebla gjennom ulike ikkje-rettslege mekanismar som sosialt press etc.

3.4.1.5.4. Kva så når lov ikkje gjev eit presist svar i høve til eit rettsleg spørsmål på grunn av upresis ordlyd, eller det rett og slett ikkje finst lover som løyser det rettslege spørsmålet i det heile?

3.4.1.5.4.1. Fleischer vil då fyrst og fremst nytta reelle omsyn, fordi dette ikkje er anna enn dei verdiane som lovgjevar sjølv legg til grunn under lovgjevingsprosessen

3.4.1.5.4.2. Slik vil ikkje rettspraksis skapa nye normer, men bare uttala det lovgjevar ville ha tenkt dersom han hadde tatt stilling til spørsmålet.

3.4.1.5.4.2.1. Dette er å leggja til grunn ein hypotetisk lovgjevarvilje, og er eit middel til å sikra det forutbereknelege, intersubjektivitet og likskap for retten sjølv om det ikkje finst ein artikulert lovtekst, eller ein klart formulert lovtekst.
3.4.1.5.4.2.2. Dette er ein framgangsmåte som i Noreg har rettshistoriske røter tilbake til den fyrste læreboka i juss skriven på dansk, ”Moralske Kierne, eller Introduction til Naturens- og Folke-Rettens Kundskab” frå 1715.
3.4.1.5.4.2.2.1. Her avviser Ludvig Holberg fyrst at det finst andre rettslege kjelder enn lov, for så å seia at rettsbrukaren kan tolka lov både utvidande og analogt, og så innskrenkande at lovregelen i realiteten fell bort, med utgangspunkt i det rimelege – i det vi i dag kallar reelle omsyn
3.4.1.5.5. Knut Bergo er òg ein lovpositivist.

3.4.1.5.5.1. Heller ikkje Bergo karakteriserer seg sjølv som positivist. Men hans skepsis til at Høgsterett tolkar lov ved hjelp av forarbeid, og slik gjera ein utilstrekkeleg lovtekst brukbar i det konkrete tilfellet, i staden for å overlata det til lovgjevar å bøta på lovteksten, gjer at det er naturleg å plassera han på den positivistiske delen av rettsideologiskalaen.
3.4.1.5.5.2. Vidare er Bergo sterkt skeptisk til bruk av reelle omsyn fordi han finn dei kan dekka over meir enn dei avklarar.

3.4.1.5.5.2.1. Dette fordi ei tilvising til legitime og juridisk relevante reelle omsyn kan dekka over irrelevante vurderingar.

3.4.1.5.5.2.1.1. Slik går Bergo eit steg vidare enn Fleischer og opererer med lov åleine som ideell rettskjelde.

3.4.2. Hermeneutikk

3.4.2.1. Askeland introduserer noko nytt når han gjer hermeneutikk om til ein eigen rettsleg ideologi. Til vanleg vert dette oppfatta som ei tolkingslære som er felles for alle vitskapar der tekstar er sjølve det empiriske undersøkingsmaterialet.

3.4.2.1.1. Poenget i den hermeneutiske læra er at ein ordlyd ikkje kan lesast bokstavleg. Årsaka er at den som leser les teksten med eit sett av fordommar som vedkomande umedviten har med seg inn i leseprosessen.
3.4.2.1.1.1. Dette er for det fyrste så basalt at den som les ein lovregel i Kjøpslova forventar å finna noko om kjøpsrettslege forhold. 

3.4.2.1.1.2. Vidare kan det vera at lesaren av Kjøpslova kjenner til ein del avtalerettslege prinsipp frå før som vedkomande les lovteksten på bakgrunn av. Eller vedkomande har drive med kjøp og sal i mange år og les lovteksten på grunnlag av eiga praktiske erfaring.

3.4.2.1.2. For ein rettspositivist er dette eit problem, fordi det opnar for at rettsbrukaren sine vurderingar kan spela inn på utfallet av ei sak. 
3.4.2.1.2.1. At tolkinga er influert av den einskilde lesaren sine fordommar er slik eit hinder for ei realisering av rettsstatsverdiane intersubjektivitet, likskap for retten og det forutbereknelege.

3.4.2.1.3. David R. Doublet og Jan Fridhjof Bernt, som Askeland fører inn under denne rettsideologiske retningar, har sterkt neddempa dette problemet gjennom å heva at juristar gjennom studiet og seinare arbeidserfaring vert sosialisert inn i ein juridisk kultur som gjer at dei i stor grad tenkjer likt. Dermed vil dei òg tolka likt, sjølv om ein slår fast at tolkingsprosessen ikkje er noko mekanisk handling.

3.4.2.1.4. Vidare vil dei to hevda at ei ikkje-mekanisk tolking av lover ikkje bare er ein realitet, men og eit gode.

3.4.2.1.4.1. Poenget deira er at lovgjevar aldri kan makta å gje lover for alle tenkjelege konfliktsituasjonar som kan oppstå. 

3.4.2.1.4.1.1. Dette har dei rettshistorisk grunnlag for å seia, sidan alle lovbøker som er gjevne for å dekka alle mogelege rettslege konfliktsituasjonar har vist seg å vera ufullstendige.

3.4.2.1.4.1.1.1. Til dømes eit av dei mest omfattande lovverka nokon gong utarbeidd, Den prøyssiske landretten frå 1794 med 17 610 paragrafar, viste seg å vera utilstrekkeleg.
3.4.2.1.4.1.1.1.1. Til dømes var over 100 paragrafar om misleghald av bibliotekslån ikkje tilstrekkeleg til å dekka dei mange ulike måtar å misleghalda eit slikt lån på som dukkar opp

3.4.2.1.4.1.2. Det er difor heilt nødvendig å tolka lover vidare enn lovgjevar sin intensjon på lovgjevingstidspunktet.

3.4.2.1.4.1.2.1. Det å leggja til ein hypotetisk lovgjevarvilje, slik til dømes Fleischer her i si rettskjeldelære, vil bare vera å dekka til realiteten: Ein tolkar ut frå sine fordommar.

3.4.2.1.4.1.2.2. Juristar tolkar difor som juristar, fordi det er den juridisk kunnskapen dei alt har som dei aktiverer for å forstå ein lovtekst.

3.4.2.1.5. Mot dette kan ein sjølvsagt innvenda at juristar er meir enn juristar, og at deira forkunnskap når dei tolkar vil omfatta meir enn det juridiske. Dermed vil positivistane ha rett i at rettsstatsverdiane intersubjektivitet, likskap for lova og det forutbereknelege vil til dels verta skadelidande. 

3.4.2.1.5.1. Men spørsmålet er om dette er til å unngå i det heile? Og om det er ønskjeleg å unngå at lovtekstar vert tolka og slik tilpassa og oppdatert?
3.4.3. Rettsrealismen

3.4.3.1. Spørsmåla ovanfor leier heilt naturleg over til rettsrealismen. Kjernen i denne retninga er at rettsbruken ikkje let seg styra, men svarer på konkrete behov som styrer den i staden for teoriar om korleis den bør vera.
3.4.3.1.1. I motsetnad til rettspositivistar og dei som soknar inn under hermeneutikken, freistar ikkje rettsrealistane å setja opp noko ideal for den juridiske metoden.

3.4.3.1.1.1. I staden freistar rettsrealistane å skildra korleis retten faktisk vert bruk.

3.4.3.1.1.2. Det er slik typisk at Torstein Eckhoff, som vert rekna som grunnleggjaren av den norske rettsrealismen, byggjer heile si rettskjeldelæra på korleis Høgsterett faktisk brukar rettslege kjelder, og ikkje korleis han meiner Høgsterett burde gjera det.

3.4.3.1.1.3. I motsetnad til Fleischer set dermed Eckhoff opp ei deskreptiv rettskjeldelæra.

3.4.3.1.1.4. Og i motsetnad til Bernt og Doublet er det ikkje noko poeng for Eckhoff å rettferdiggjera det han meiner å observera i praksis.

3.4.3.1.1.4.1. I staden slår bare Eckhoff fast at det til sjuande og sist er domstolane som avgjer kva som er god og dårleg juridisk metode gjennom å gje medhald i, og gjennom å avvisa krav. Og den som vil vinna ei sak, som er poenget for ein jurist, for innretta seg deretter.

3.4.3.1.2. Når Eckhoff heilt ope seier at domstolane føretek verdivurderinga, så er dette dermed ikkje framstilt verken som eit vonde, slik rettspositivistane vil sjå det, og ikkje som eit gode, slik Bernt og Doublet vil hevda at det er.
3.4.3.1.2.1. Dette var i seg sjølv revolusjonerande då Eckhoff publiserte si bok ”Rettskilder” i 1971, basert på sine førelesingar i faget ved Det juridiske fakultet i Oslo.

3.4.3.1.2.1.1. Bakgrunnen for revolusjonen var at Eckhoff peika på noko som alle juristar visste: Rett er noko langt meir enn lov.

3.4.3.1.2.1.2. For å få fram dette poenget forlet Eckhoff det gamle systemet med bare 2 rettskjelder, som var lov og sedvane, som ein hadde arva frå den romerske retten. 

3.4.3.1.2.1.3. I staden opererte Eckhoff med rettskjeldefaktorar. På det viset fekk han heva fram til dømes rettspraksis og forarbeid, som tidlegare vert definert som hjelpekjelder som ein kunne konsultera under rettsbruken dersom lov og sedvane ikkje gav svar på eit konkret juridisk spørsmål.

3.4.3.1.2.1.4. Vidare skapte Eckhoff ein heilt ny rettskjeldefaktor: Reelle omsyn.

3.4.3.1.2.1.4.1. Reelle omsyn var ei samlenemning for verdivurderingar som vart gjort under rettsbruken.

3.4.3.1.2.1.4.2. Men det er viktig å leggja merke til at Eckhoff ikkje ser det slik at verdivurderinga er fri.
3.4.3.1.2.1.4.3. I staden peikar han på følgjande. ”Dels vurderer vi godheten av de enkelte argumenter som står til rådighet. Det kan ha betydning for om vi overhodet vil bruke dem, og for hvilken vekt vi vil tillegge dem. Og dels vurderer vi godheten av de mulige sluttresultater. Vi spør f.eks. om man får ein god regel hvis man tolker en lov slik eller slik, og om et standpunkt til et individuelt rettsspørsmål vil gi en god løsning av konflikten mellom partene (…) Det er vurderinger av resultatets godhet jeg kaller reelle hensyn. Med ”resultatets godhet” sikter jeg til dels til om den generelle regel man kommer frem til er innholdsmessig og rettsteknisk god, og dels – hvis det er et individuelt rettsspørsmål man skal ta standpunkt til – om løsningen er god i dette spesielle tilfellet (…) Helst bør det vel bli tatt hensyn til begge deler, slik at bedømmelsen av hva som er et godt resultat blir basert på en totalvurdering hvor både den individuelle tvist og den generelle regel tas i betraktning.” Poenget er at eit resultat av ikkje åleine skal vurderast opp mot om det er godt eller rimeleg, men òg opp mot heilskapen. 

3.4.3.1.2.1.4.3.1. Her er altså ikkje Eckhoff deskriptiv, men seier noko om korleis ei verdivurdering bør gjerast. 

3.4.3.1.2.1.4.3.2. Gjennom å peika på tilhøvet mellom det konkret rimelege og den generelt rette forlet ikkje Eckhoff intersubjektivitet, det forutbereknelege og likskap for retten som rettsstatsverdiar, men han balanserer dei mot det rimelege.

3.4.3.1.2.1.4.3.3. Men det er rettsbrukaren sjølv som gjer denne avveginga og ikkje lovgjevar. Dette vil særleg for ein rettspositivist vera svært problematisk.
3.4.4. Pragmatisme
3.4.4.1. Det at Eckhoff legg vekt på verdivurderingar under rettsbruken gjer at rettsrealismen han var med å utforma som rettsleg ideologi har sterke likskapstrekk med pragmatismen. 
3.4.4.1.1. Rettsrealisme var opphavleg ei rettsideologisk retning som vaks fram i USA på byrjinga av 1900-talet. Men då hadde alt pragmatismen eksistert som rettsleg ideologi ei god stund.

3.4.4.1.2. Sverre Blandhol har gjort seg til talsmann for at den rettslege pragmatismen i Noreg kan seiast å ta til med sjølve etableringa av ein eigen norsk rettsvitskap. 
3.4.4.1.3. Ein viktig figur i norsk rettsvitskap var Anton Martin Schweigaard, og han avviste ideen om at retten var eit system der ein kunne utleia rettsreglar som ei mekanisk handling. Retten eksisterte i samfunnet, og måtte difor ta omsyn til det samfunnet den skulle eksistera i.

3.4.4.1.4. God rett vart difor den rett som var god for samfunnet. Noko overordna målestokk utover dette fanst ikkje.

3.4.4.1.5. Dette er kjernen i den rettslege pragmatismen den dag i dag: Det er ikkje det generelle utgangspunktet, men den spesielle løysinga ein jurist skal ha for auga.

3.4.4.1.6. Dersom vi vender tilbake til Askeland sitt kriterium, tekstlojalitet, så vert den liten hos pragmatikarane, for ein lovtekst som gje eit dårleg resultat i ei konkret sak må setjast til sides.

3.4.4.1.6.1. Som Askeland peikar på, var det dette som var argumentasjonen til mindretalet i Finnangersaka (Rt. 2000 s. 1811). Eit enno betre døme er Sinnssjukesankerett-dommen (Rt. 1979 s. 1079).
3.4.4.2. Det er nok få juristar som vil stå ope fram som pragmatikarar, sidan dette indikerer at dei ikkje aktar tilstrekkeleg på den særlege demokratiske legitimiteten lover har som rettsleg kjelde. 

3.4.4.2.1. På den andre sida er det truleg at rettsleg pragmatisme er ei utbreidd haldning mellom til dømes dommarar. 

3.4.4.2.2. Og ein kan merka seg at ein av dei fremste rettslege pragmatistane på 1900-talet var nettopp høgsterettsdommar Herman Scheel. Scheel sette opp ”samfundets Vel” som rettesnor for rettsbruken, og slett ikkje lovtekst.
3.4.4.2.3. Ein annan viktig pragmatisk var rettsvitskapsmannen Ragnar Knoph. Han meinte at ein for lovbunden rettspraksis var direkte skadeleg for retten sin legitimitet: ”Mangen bold ridder i panser og plate måtte som bekjent late sitt liv, fordi rustningens ugjennomtrengelighet var vunnet på bevegelighetens bekostning, og man bør ikke være blind for, at også rettens bud kann bli utsatt for den vanskjebne å måtte late sitt liv av lutter teknisk fullkommenhet”.

3.4.4.3. Forskjellen på rettsrealisme og rettsleg pragmatisme er fyrst og fremst at målestokken for kva som er eit godt resultat er heilt ulike. 

3.4.4.3.1. For rettsrealisten Eckhoff var eit godt resultat, som alt sagt, eit godt resultat i eit spesielt tilfelle, men òg eit resultat som òg var godt generelt sett. Det vil seia at resultatet ikkje gjekk på tvers at grunnleggjande strukturar innanfor rettsområdet. 

3.4.4.3.1.1. For ein rettsleg pragmatikarar er målestokken for eit godt resultat heilt utanfor retten, nemleg samfunnet der retten skal fungera.
3.4.5. Postmodernisme
3.4.5.1. På same viset som hermeneutikk, er pragmatisme og postmodernisme ikkje kategoriar som tidlegare har vorte nytta i norsk rettsteori. I staden har ein operert med rettspositivisme på den eine sida, rettsrealisme i midten, og frirettslege haldningar på den andre.

3.4.5.2. Det frirettslege omfatta slik både pragmatisme og postmodernisme, slik Askeland nyttar termane.

3.4.5.3. Poenget med frirettsleg rettstenking er at tekstlojaliteten er lav fordi omsynet til det generelle vert nedprioritert i høve til omsynet til det spesielle.
3.4.5.4. Dermed vert rettsstatsverdiane det forutbereknelege, intersubjektivitet og òg nedprioritert i høve til det rimelege på enten samfunns- eller individnivå.

3.4.5.5. Det kan vera naturleg å skilje mellom pragmatisme og postmodernisme nettopp ut frå dette siste, om det rimelege skal verta vurdert opp mot samfunnet generelt, eller individet spesielt. 

3.4.5.5.1. Dette gjer ikkje Askeland, men slik han presenterer postmodernismen er den nesten i utgangspunktet uaktuell som rettsleg ideologi, sidan den bare seier at vi veit under eit kvart omstende ikkje kva som motiverer ein dommar når vedkomande treff sine avgjerder, og stor meir er det ikkje å seia. 

3.4.5.5.1.1. Så skal det leggjast til at Peter Høilund i Danmark har hevda at dommarar ikkje nyttar juridisk metode til anna enn å rettferdiggjera det dei føler er rett.

3.4.5.5.1.1.1. Høilund har sjølv vore dommar. 

3.4.5.6. Ein sterk tilhengjar av at det er det individuelt rimelege det skal takast omsyn til, har ein i Alexander Carnera Ljungstrøm. 
3.4.5.6.1. I boka ”Rettens Alkymi” avviser han at jussen si oppgåve er å vera analytisk, og dermed å nytta ein metode som kan sikra det intersubjektive, det forutbereknelege og likskap for retten, men i staden tilgodesjå mellommenneskelege relasjonar.

3.4.5.6.1.1. Den gode løysinga vert etter dette resonnementet den som best mogeleg fungerer partane mellom.

3.4.5.6.1.2. Eller sagt med andre ord: Ei konkret løysing på eit konkret spørsmål utan omsyn til andre tilsvarande saker, eller samfunnsmessige konsekvensar av avgjerda. 
3.4.5.6.1.2.1. Så skal det leggjast til at Ljungstrøm skreiv ”Rettens Alkymi” som eit program for rettsfilosofi og ikkje for rettsbruk. Men det er vanskeleg å tenkja seg ein rettsfilosofi som ikkje fungerer som eit program for rettsbruken
3.4.5.7.  Slike postmoderne tankar har vorte operasjonalisert gjennom Alternativ konfliktløysing innan sivilretten, og ulike konfliktløysingsorgan retta mot ungdomskriminelle som har gjort seg skuld i mindre brotsverk.
4. Den allmenne juridiske metode, del 1: Rettskjeldene
4.1. Ovafor var altså tema rettslege ideologiar som rammeverk for den juridiske metoden. Det vil seia at den same juridiske metoden kan nyttast svært ulikt alt etter kva rettsstatsverdiar ein ønskjer å fremma.
4.1.1. Nedanfor returnerer vi tilbake til den naturlege utgangspunktet når ein skal handsama den allmenne juridiske metoden i ein norsk samanheng: Eckhoff si rettskjeldelæra.

4.1.2. Poenget er å sjå på korleis denne har vorte modifisert eller endra av seinare bidrag til norsk rettskjeldeteori, og så særleg av Nygård og Skoghøy.

4.1.3. På det viset skal vonleg gjennomgangen ovanfor verta tatt ned på eit enno meir konkret nivå, og slik gje ein peikepinn på kva ein skal ha i tankane når ein uformar sin eigen juridiske metoden i ei masteroppgåva.

4.2. Rettspositivistar, og særleg hardkokte lovpositivistar, har vist til utsegna ”nasjonen sine dommarar er ikkje anna (…) enn munnen som uttaler orda i lova”, gjeve av Charles Montesquieu i ”De l`esprit des lois” frå 1748.
4.2.1. Det vil seia at rettsbrukaren, det vera seg dommaren, forvaltningsjuristen, politimannen som ilegg eit førelegg etc., ideelt sett bare skal lesa lov, verken meir eller mindre, når han treff si avgjerd. 
4.2.2. I så tilfelle vil det ikkje vera bruk for ei rettskjeldelæra med ei lære om rettskjelder, eller for ein juridisk metode som set opp tolkings- og harmoniseringslærer. 
4.2.3. Rettskjeldelæra er difor eit resultat av at ein ser at rettsbruk ikkje er ei mekanisk handling, og at alle rettslege spørsmål ikkje har si løysing i lov. 
4.2.3.1. Ein rettspositivist som Fleischer ser til dømes òg at ein både må tolka for å utfylla ordlyden, men då heile tida ved hjelp av reelle omsyn som er dei same verdivurderingane som lovgjevar legg til grunn.

4.2.3.2. Dermed treng ein òg reglar for at rettsbruken ikkje skal verta vilkårleg. Dette er eit føremål med rettskjeldelæra.

4.2.4. Det er to aspekt ved rettskjeldelæra som skal vera med å sikra at rettsbruken ikkje vert vilkårleg:

4.2.4.1. For det fyrste skal ein ha ein mal som alle juristar skal bruka for å finna fram til relevant og gyldig juridiske argument. Dette kan virka konflikthindrande sidan subjektive saksgrunnar vert gjort irrelevante, og dei objektive grunnane vert dermed vurdert av begge partar (og ideelt sett vurdert på same viset). 
4.2.4.1.1. Dette siste gjer at ein kan forutberekne si rettslege stilling, og det fremmar i tillegg rettsstatsverdiane likskap for retten og intersubjektivitet.
4.2.4.2. For det andre skal ei rettskjeldelære, ved sida av å sikra ein argumentasjon tufta på relevante og gyldige juridiske argument, sikra ein open argumentasjon og slik gje rettstryggleik for at det er relevante argument som er vurdert før eit rettsleg spørsmål vert avgjort. 
4.2.4.3. Dette leiar over frå rettsstatsverdiar til profesjonskvalitet: Tenksemd. For ei rettskjeldelære gjer at den som argumenterer får ein terminologi og eit system å relatere sine argument til, og eit krav om at han gjer det. Dette tvingar den som argumenterer til å tenkja gjennom sin argumentasjon gjennom sjølve tilpassingsprosessen.
4.2.4.3.1. Ein viktig del av det å skriva ei masteroppgåve er å visa at ein nettopp meistrar dette.

4.3. Termen rettskjeldelære dekker eigentleg bare spørsmålet om typen argument som er relevante og gyldige i ein juridisk argumentasjon. 
4.3.1. Men rettsbruken femnar lagt vidare, sidan desse argumenta må tolkast for at dei skal stå fram som klare, og dei må avpassast kvarandre. Slik sett er rettskjeldelæra bare ein del av den juridiske metoden. 
4.3.2. Rettskjeldelæra må difor supplerast med ei tolkings- og harmoniseringslære for at den skal kunne gje ei fullstendig rettleiing for rettsbruken.  
4.3.2.1. Men juridisk metode omfattar òg juridiske diskusjonar de sententia ferenda og de lege lata, bevisvurdering, etc. 
4.3.2.2. Slik sit ein med to termar der den eine er for snever, og den andre for vid, til å heilt presist uttrykke problematikken. 
4.4. Rettskjeldelæra skal altså vera med å sikra at rettsbruksprosessen ikkje vert vilkårleg, og at rettsbrukarne tenkjer seg om. 
4.4.1. Men likevel er rettskjeldelæra eit hjelpemiddel og inga tvangstrøye. Det vil seia at rettsbrukaren i utgangspunktet, men dette skal verta modifisert seinare, ikkje er bunden av rettskjeldelæra når han skal finna svar på rettslege spørsmål. 

4.4.1.1. På den ander sida er det vanskeleg å få gjennomslag for eit juridisk påstand dersom den ikkje er underbygd av juridiske argument henta frå det som vert rekna som relevante juridiske argumentsleverandørar. 
4.4.1.2. Sidan føremålet med juridisk argumentasjon er å få gjennomslag for sin påstand, har rettskjeldelæra slik stor gjennomslagskraft.

4.4.2. Rettskjeldelæra er eit produkt av bidrag frå mange av aktørane i rettsordenen. 

4.4.2.1. Lovgjevar har til dømes utforma kravet til lovheimel i straffesaker i Grl. § 96, og til tider regulert tilhøvet mellom lov, avtale og sedvane på særlege rettsområde.   
4.4.2.2. Rettspraksis har sjølv innført ei ordning med prejudikat, og vedteke ei lære om kontroll av sedvane. Alt i 1845 observerte Torkel Halvorsen Aschehoug at så var tilfellet.
4.4.2.2.1. Sikrar einskapleg praksis, både i Høgsterett og i høve til underordna domstolar, og dermed intersubjektivitet, det forutbereknelege og likskap for retten.

4.4.2.3. Og rettsteorien har samanstilt og systematisert den rettskjeldelæra som ein i dag vert godkjent som gjeldande rettskjeldelæra. 
4.4.2.3.1. Sikrar òg einskapleg praksis, og dermed intersubjektivitet, det forutbereknelege og likskap for retten.

4.4.2.4. Samla sett kan ein seia at rettskjeldelæra representerer ei blanding av reglar formulert av lovgjevar, og juristar sine eigne reglar for korleis det juridiske handverket bør utøvast, og at det til ei kvar tid vil vera kva juridisk argumentasjon som får gjennomslag som avgjer innhaldet i rettskjeldelæra. 
4.5. Termen rettskjelde vart nytta alt på 1700-talet, men då i tydinga opphav til ein lovtekst sitt opphav. 
4.5.1. Rettskjelder var dermed dei sedvanar, den utanlandske rett etc. som direkte hadde motivert lovgjevar til å formulere ein lovregel. Den noverande tydinga, som er leverandør av rettsregelmateriale, fekk termen rettskjelde fyrst på slutten av 1700-talet. 
4.5.2. Juridisk metode var dermed ikkje eit spørsmål om val av rettskjelde, men bare om tolking og harmonisering av lov. 
4.5.2.1. Dersom ein ikkje fann ein lovtekst som direkte regulerte eit tilfelle, nytta ein analogi frå eksisterande reglar, eller freista å identifisere kva som var rimeleg, som var det som sprang ut av Guds vilje, ut av verdsordninga, saka sin natur, eller liknande. 
4.5.2.2. Eller sagt med andre ord: Lov var einaste rettskjelde, og dersom lov ikkje gav direkte svar på eit rettsleg spørsmål, freista ein å sjå om lov gav eit indirekte svar. Dersom heller ikkje ein analog bruk av lov gav svar på det rettslege spørsmålet, var rettskjeldebiletet ope for ein fri argumentasjon.

4.6. Rettskjeldeproblematikken veks opp parallelt med at retten vert eit nasjonalt, og ikkje eit lokalt spørsmål. 
4.6.1. Det vil mellom anna seia at det vart vanlegare at saker vart anka til ein høgare instans som skulle ta stilling til rettsbruken i fyrste instans. 
4.6.2. Eit viktig element ved vurderinga av argumentasjonen for saksutfallet som vert anka, vil vera det rettslege grunnlaget som avgjersle byggjer på. 
4.6.3. Slik vart ein etter kvart tvungen til å spesifisere kva som var opphavet til den forståinga av ein rimelege løysing som ein bygde på, og det rimelege vart til dømes spesifisert som sedvane, rettspraksis, forvaltningspraksis, ulike praktiske omsyn, etc.

4.7. Rettskjeldelæra er altså ein del av den juridiske metoden, termen rettskjelde har utvikla seg frå å vera inspirasjonskjelda til lov til å vera ein leverandør av rettsregelmateriale,  rettskjeldeproblematikken vart fyrst høgaktuell når domsavgjerder måtte grunngjevast, og rettskjeldelæra i dag er eit resultat av bidrag frå mange deler av juriststanden. Spørsmålet vert dermed kva som er rettskjeldelæra av i dag?  

4.7.1. Den gjeldande rettskjeldelæra, som i all hovudsak er ulike variasjonar av den rettskjeldelæra som Torstein Eckhoff formulerte i 1971, er, som alt sagt, byd opp rundt studiar av Høgsterett sin praksis, som vil seia at rettskjeldelæra er deskriptiv. Føremålet med denne framgangsmåten var å sikra at rettskjeldelæra ikkje vart ei skrivebordsordning utan referanse til den juristkvardagen der den skulle regulere rettsbruken. 
4.7.2. Eckhoff si rettskjeldelæra han vorte kritisert det siste tiåret. Argumentasjonen mot den rettsrealistiske tilnærminga til retten har vore tredelt.
4.7.2.1. For det fyrste har ein dei som meiner Eckhoff braut ned ein oversiktleg system, utan å byggja opp eit alternativ. Eckhoff sette opp 7 rettskjeldefaktorar som han ikkje ordna hierarkisk, men haldt fram alle kunne tena som grunnlag for ei rettsleg avgjersle. (Dette var noko av poenget med å snakka om rettskjeldefaktorar i staden for rettskjelder). Dermed fann ein at det foutbereknelege momentet ved rettskjeldelæra vart redusert.
4.7.2.1.1. Det må nemnast at dette freista ein lenge å bøta på med å rangere rettskjeldelfaktorane slik at lov stod fram som den viktigaste, og reelle omsyn som den minst vektige og viktige. Dette var aldri Eckhoff sin intensjon.
4.7.2.1.2. Ein mild, men essensiell kritikk av Eckhoff, ligg implisitt i rettskjeldelæra som den alt nemnte Nils Nygård presenterer i ”Rettsgrunnlag og standpunkt”. 
4.7.2.1.2.1. Nygård opererer med same lista av rettskjeldefaktorar som Eckhoff, men han hevdar at i høve til kvar einskild rettslege spørsmål kan ein dele desse faktorane opp i primær rettsheimel, bidrag, avklaring, og støttemoment. 
4.7.2.1.2.1.1. Slik konstruerer han eit nytt rettskjeldebilete for kvar rettsleg spørsmål, i staden for å operera med ei liste over rettskjeldefaktorar meir generelt slik Eckhoff gjer

4.7.2.1.2.2. Slik bryt ikkje Nygård med Eckhoff, men han tilfører rettskjeldelæra eit moment som skal vera rettsbrukaren til hjelp, og generelt gjera det mogeleg å i større grad forutberekne utfallet av eit rettsleg spørsmål. 
4.7.2.1.2.2.1. Det at Nygård ønskjer å fremma rettsstatsverdi det forutbereknelege er mellom anna med å gjera at Askeland kategoriserer han som rettspositivist, sjølv om hans rettskjeldelære òg i stor grad er ein resultat av ein observasjon av praksis.

4.7.2.1.3. I same kritikkategori som Nygård må ein plassere Jens Edvin Skoghøy med TfR-artikkelen ”Rett, politikk og moral”.

4.7.2.1.3.1. Her deler Skoghøy rettskjeldene opp i primære rettskjelder, som er autorative kjelder (som er lov, traktatar, avtalar, organisasjons- og instruksjonsmakt og Høgsterettsprejudikat), sedvane og reelle omsyn, 
4.7.2.1.3.2. og sekundære rettskjelder, som er juridisk teori, underordna domstolar sin praksis, forvaltningsvedtak, etterfølgjande lovgjevarutsegn, partane si oppfatning av innhaldet i ein avtale, allmenne rettsoppfatningar, etc. 

4.7.2.1.3.3. På same viset som Nygård gjer Skoghøy ei oppdeling som skal gjera det lettare å skilje mellom dei ulike rettskjeldefaktorane si vekt. Men Skoghøy meiner ein kan gjer ei slik oppdeling alt før ein kjenner det rettslege spørsmålet som skal løysast, og slik gjera rettsbruken enno lettare å forutberekne. 
4.7.2.1.4. Eit interessant poeng er at Eckhoff si manglande rangeringa av rettskjeldefaktorar har valda hovudbry, medan utvalet av rettskjeldefaktorar er langt mindre kontroversielt. (Med unnatak av at Eckhoff ikkje i det heile såg på avtale som ei rettsleg kjelde, og heller ikkje via internasjonal rett særleg merksemd, som begge er rettskjelder Skoghøy legg stor vekt på). 
4.7.2.1.4.1. Forskjellen på Eckhoff og tidlegare forfattarar av rettskjeldeframstillingar, er då òg at Eckhoff gjer alle leverandørar av rettsregelmateriale til rettskjeldefaktorar, medan ein tidlegare snakka om lov og sedvane som rettskjelder, og elles om faktorar som ein kunne velja å ta omsyn til. 
4.7.2.1.4.1.1. I det heile har ein i Noreg snakka om prejudikat, forvaltningspraksis, juridisk teori, ulike omsyn etc. som leverandørar av rettsregelmateriale heilt sidan 1700-talet. 
4.7.2.1.5. Ein meir fundamental kritikk av Eckhoff er at hans rettskjeldelære er verdilaus ved at den aksepterer gjeldande bruk som rett bruk. 
4.7.2.1.5.1. I denne kritiske tradisjonen må ein for det fyrste lesa inn den alt nemnte Carl August Fleischer, og hans bok ”Rettskilder og juridisk metode”. I dette verket er Fleischer mest oppteken av å gje direktiv for rettsbruk, enn å skildre den same rettsbruken. Slik skriv Fleischer seg inn i same tradisjonen med normative rettskjeldelærar som ein fann i perioden før Eckhoff introduserte sin rettsrealisme i bokform i 1971. 
4.7.2.1.6. Ein heilt anna type kritikk er den som hevdar at ein ikkje bør snakka om rettskjelder og rettskjeldefaktorar i det heile, men at ein må vurdere eit argument ut frå sitt innhald, og ikkje frå kva kjelde ein kan føra det tilbake til. Dette vert eit anna slag innvending enn den som Nygård og Skoghøy implisitt er talsmenn for, og som freistar å gjera Eckhoff si rettskjeldelæra meir forutberekneleg, sidan det her er tale om å oppheve den siste rest av struktur i rettskjeldelæra. 
4.7.2.1.6.1. Kai Krüger har gjort seg til talsmann for ein prosessorientert rett på privatretten sitt område med eit ikkje uvesentleg innslag av det han kallar frirettsleg innovasjon. For Krüger er det verdiane som vert uttrykt gjennom argumentasjonen som er det vesentlege, og om dei kan reknast som relevante rettsstatlege verdiar. 
4.7.2.1.6.1.1. Eit slikt syn på rettskjeldebiletet kan ein kalla postmoderne. Men Krüger vil sjølv hevda at det bare er eit resultat av observasjonar av korleis ting føregår i det praktiske rettsliv på privatretten sitt område.
4.7.2.1.6.1.2. Spørsmålet vert dermed kva løysing som fremmar omsetjingslivet sitt tarv, som sikrar notoritet eller offentleg innsyn og ikkje kva ordlyden er i dei aktuelle lovene. 
4.7.2.1.6.2.  I Danmark har Kirsten Ketschner i Danmark gjort seg til talsmann for ein argumentativ rett, som i all hovudsak vil seia det same.

4.7.2.1.6.2.1. For Ketchner er det viktig at gjeldande rett hentar sin autoritet og legitimitet gjennom å vera god, og dermed det kan argumenterast for betre løysingar så forsvinna denne autoriteten og legitimiteten sjølv om gjeldande rett måtte vera tufta på til dømes lov eller høgsterettspraksis.

4.7.2.1.6.2.1.1. Dette er tankar som i stor grad korresponderer med Alexandre Carnera Ljungström sitt rettsfilosofiske program i ”Rettens Alkymi”.

4.7.2.1.6.2.2. Her kjem Synne Sæther Mæhle med eit interessant bidrag gjennom at ho vil knyta juridiske argument til rettsstatsverdiar. Ho kan forståast slik at ho opererer med det rimelege, det forutbereknelege og autoritet (kven som har forma rettsregel materialet ein finn i ei rettslege kjelde, jf. Skoghøy ovanfor) som tre fundamentale juridiske rettsstatsverdiar. 
4.7.2.1.6.2.2.1. Eit argument må difor alltid sjåast i relasjon ein slik rettsstatsverdi. Sidan Sæther Mæhle nyttar denne modellen for å skildra juridisk argumentasjon, og ikkje gje direktiv, er det uklart om ho meiner at òg bør argumentere slik. Men i alle høve viser ho korleis ein reint praktisk kan tenkja seg ein argumentasjon av den typen som Krüger og Ketchner gjer seg til talsmann for. 
4.7.2.1.6.3. Ein prosessorientert, eller ein argumentativ rett er ikkje noko nytt, og kan sjåast på som ei form for pragmatisme gjennom at argumentasjonen i ei sak vert meir avgjerande enn føreskrivne reglar.
4.7.2.1.6.4. Det er typisk at ei prosessorientert, eller arguemtativ rettskjeldelæra ikkje fyrst og fremst ønskjer å gjere retten forutberekneleg, men open og demokratisk. 
4.7.2.1.6.5.  Ein argumentativ rett vil opne retten for ein opnar argumentasjon enn den streng tekniske, juridiske argumentasjonen som i dag følgjer av rettskjeldelæra. 
4.7.2.1.6.6. Slik ser ein at kritikken av Eckhoff både gjeld at rettskjeldelæra han set opp ikkje er tilstrekkeleg forutbereknlege, og at den ikkje er tilstrekkeleg open. 

4.7.2.2. Paradoksalt nok så er Eckhoff si rettskjeldelære ei deskriptiv rettskjeldelære med ein normativ funksjon: Den etablerer normer for kva som vert rekna som god og dårleg rettskjeldebruk. 
4.7.2.2.1. Eckhoff si rettskjeldelæra, nettopp fordi den er praktikabel, har ført til stor merksemd rundt rettskjeldelspørsmål, og er ein av to grunnar (den andre kjem vi tilbake til seinare) til at Høgsterett i dag skriv langt meir utførlege og drøftande domsgrunnar enn bare for nokre ti år sidan. 
4.7.2.2.2. Slik sett kan ein seia at Eckhoff makta å setja ord på ein umedviten praksis, og gjorde at den både kunne lærast bort, og diskuterast. Dette har i seg sjølv gjort rettsbruk meir forutberekneleg, sidan den har vorte open. 
4.7.2.2.2.1. Som eit døme på kor stor påverknad Eckhoff si rettskjeldelære har fått, kan ein sjå på rettskjeldefaktoren reelle omsyn. 
4.7.2.2.2.1.1. Ei slik term eksistert ikkje i norsk rettsvitskap før Eckhoff introduserte den. I dag vert den nytta både av advokatar og dommarar, og ikkje bare for å skildra ein type argument, men som eit argument i seg sjølv.

5. Den allmenne juridiske metode, del 2: Rettskjeldeprisnippa
5.1. Ovanfor har vi sett at valet av rettsideologisk ståstad har konsekvensar for korleis ei meir konkret rettskjeldelære, og at den rettsrealistiske rettskjeldelæra til Eckhoff har vorte kritisert frå begge sider av den rettsideologiske skalaen.

5.1.1. Gjennom å gjera den eckhoffske modellen meir forutberekneleg har Nygård og Skoghøy viska ut skiljelinjene mellom rettspositivismen og rettsrealismen.

5.1.2. Gjennom å gjera den eckhoffske modellen meir open har til dømes Krüger freista å føra norsk rettskjeldelæra mot frirettsleg tenking i form av pragmatisme og postmodernisme.

5.2. Men dei verdiane som ligg til grunn for valet av rettsideologisk ståstad, og som ein igjen kan identifisera som bakteppe for ulike versjonar av den allmenne rettskjeldelæra, finn ein òg igjen som styrande for den faktiske bruken av rettskjeldeprinsippa. 

5.2.1. Rettskjeldeprinsippa vert gjerne referert til som metanormar, som i denne samanhengen vil seia retningslinjer for korleis ein bør finna og foredla den informasjonen som rettskjeldefaktorane gjev. 

5.2.2. Rettskjeldeprinsippa og rettskjeldene eksisterer i ein symbiose; den eine gjev ikkje meining utan den andre. Og ein må nytta dei saman for at sluttresultatet, den juridiske argumentasjonen, skal kunne ha gjennomslag i ein juridisk samanheng.

5.2.3. Sidan rettskjeldeprinsippa er ein integrert del av den norske rettskulturen og rettskjeldelæra ein der har utvikla, så må ein nytta andre rettskjeldeprinsipp ved bruk av rettskjelder som er skapt utanfor den norske juridiske konteksten. 
5.2.3.1. Sjå til dømes Rt. 2000 s. 1811 der det heiter:  ”EØS-direktivene blir dels tolket ut fra andre rettskildeprinsipper enn dem vi er vant med i Norge. Dette er vi bundet av, og vi ser allerede i rettspraksis at norske regler som gjennomfører EØS-direktiver, tolkes ut fra en inngående gjennomgang av EF-domstolens omfattende praksis.”  Det same vil gjelda når ein nyttar reglar frå folkeretten, eller reglar frå menneskerettskonvensjonar.

5.2.3.2. For Den europeiske menneskerettskonvensjonen gjeld det at omgrepa skal tolkast autonomt. Noko som er ein føresetnad for at retten ikkje skal verta nasjonalisert, og dermed relativisert slik at det ikkje finst ein europeisk likskap for menneskerettane.
5.2.3.2.1. Det vil seia at dei kan omsetjast til norsk, men deira faktiske innhald må forståast ut frå den rettskulturelle tradisjonen dei er skapt og vert autorativt utvikla i.  
5.2.3.2.2. Dermed vert konvensjonsorgana sine utsegn og Menneskerettsdomstolen sine avgjersle faktorar ein må ta omsyn til når ein skal avgjera kva som er innhaldet i dei ulike omgrepa som konvensjonen opererer med, og dermed det faktiske innhaldet i reglane. 
5.3. Normene som styrer rettsbruken har ein vesentleg plass mellom rettskjeldeprinsippa. Med rettsbruk meiner ein vegen frå eit juridisk problem til ei gjeldande rett, og denne prosessen vert gjerne delt opp i ein relevans-, slutnings-,  harmoniseirngs-, rettsregel- og subsumsjonsomgang. Desse fem stadia i det juridiske resonnementet vert nærare forklart nedanfor.
5.3.1. Det fyrste problemet ein møter på sin veg mot eit svar på eit juridisk spørsmål, er kva faktorar ein i det heile kan nytta. Dette vert kalla det generelle relevansspørsmålet. 

5.3.1.1. Generelt kan ein seia at dei faktorane som er autorisert gjennom Høgsterett sin faktiske rettskjeldebruk, som i dag er nedfelt i rettskjeldelæra som vert presentert i juridisk teori, set grensene for den kva faktorar ein kan nytta ved løysinga av eit juridisk spørsmål. 

5.3.1.1.1. Ein kan seia at gjeldande rettskjeldelære vert den generelle relevansnorma. 
5.3.1.2. Poenget med å stilla dette spørsmålet i det heile er å løfta eit juridiske spørsmål ut av den reint subjektive sfæren. 

5.3.1.2.1. Slik kan ein sikra at ei drøfting av juridiske spørsmål ikkje så lett vert offer for ar ein snakkar forbi kvarandre, fordi ein har klare rammer for kva argument ein kan henta fram og presentere.

5.3.1.2.2. Samstundes oppnår ein at prosessen vert meir forutberekneleg, men dermed òg meir lukka.

5.3.1.3. Alt her skal eg gjera merksam på at på dei rettsområda der legalitetsprinsippet  spelar ei sentral rolle, har ein særleg relevansnormer som følgjer at dette prinsippet; Bare lov er ei relevant rettskjelde.

5.3.1.4. Det som er eit problem når det gjeld generell relevans er altså som oftast ikkje kva faktorar ein kan ta omsyn til, men kva som fell innanfor dei faktordefinisjonane ein gjev. Kva ei forarbeid, kva er sedvane, kva er eit reelt omsyn?  

5.3.1.4.1. Særleg den sist nytta termen, reelle omsyn, er særleg eigna til å valda problem. 
5.3.1.5. Sjølv om grensene kan vera meir eller mindre definert gjennom rettspraksis, kan dei endrast langt lettare gjennom argumentasjon, enn den autoriserte opplistinga av rettskjeldefaktorar. 
5.3.2. Innanfor relevansomgangen må ein òg ta stilling til spørsmålet om spesiell relevans. 

5.3.2.1. Det vil seia at ein må avgjera kva for nokre av rettskjeldefaktorane som er eigna som argumentsleverandørar i det aktuelle høvet. 

5.3.2.1.1. Til dømes er rettskjeldefaktoren private sin praksis ikkje relevant dersom ein skal ta stilling til grunnlovsspørsmål, og tilsvarande har lov sjeldan relevans når det er tale om beiterettar i allmenningar. 
5.3.3. Slutning og tolking er synonym når ein skildrar gangen i det juridiske resonnementet. 

5.3.3.1. Spørsmålet er korleis ein skal forstå den informasjonen som den relevante rettskjelda gjev. 
5.3.3.1.1. Her vil det for det fyrste vera tale om å både tolka informasjonen på eigne premiss, som til dømes å tolka ein lovregel ut frå ordlyden. 
5.3.3.1.2. For det andre kan ein halda den partikulære informasjonsbiten ein leitar etter, opp mot den generelle informasjonen rettskjeldefaktoren gjev. Til dømes les ein den aktuelle paragrafen opp mot dei andre lovreglane i same kapittelet i lova, eller opp mot lova sin føremålsparagraf. 

5.3.3.2. Det er viktig å merka seg at ein sluttar frå kvar einskild rettsleg kjelde åleine. Finn ein fleire relevante rettslege kjelder, vil den informasjonen kvar av dei gjev verta foredla i ein eigen tolkingsomgang. 
5.3.3.3. Resultatet av tolkinga er ein potensiell rettsregel, som vil seia ein mogeleg rettsregel. 

5.3.3.4. Skoghøy set opp ein del tolkingsfaktorar som normalt vil fungere som slutningsnormer ved tolking av det han refererer til som autoritative rettskjelder (som er lov, traktatar, avtalar, organisasjons- og instruksjonsmakt og Høgsterettsprejudikat):  

· Språklege argument (allmenn språkleg tyding, teknisk eller juridisk tyding, språkleg kontekst).
· Systemorienterte argument (historikk, innhaldsmessig kontekst, prinsipp, analogiar, antitesar)
· Vurderingar (verknadsorienterte vurderingar, innhaldsmessige vurderingar, rettstekniske omsyn)
4.3.3.5.1. Språklege og systemorienterte argument sikra det forutbereknelege, likskap for retten og intersubjektivitet, medan dette så vert supplert med omsynet til det gode resultatet.

4.3.3.6. For tolking av reelle omsyn nemner Skoghøy, som Eckhoff før han:

· Verknadsorienterte vurderingar
· Innhaldsmessige vurderingar
· Rettstekniske omsyn
· Systemorienterte vurderingar
4.3.3.6.1. Igjen ser ein at Skoghøy balanserer opp mot kvarandre det forutbereknelege, likskap for rett og intersubjektive mot det rimelege.

4.3.3.7. For tolking av sedvane opererer han, i tilegg til systemorienterte argument og vurderingar, med: 

- Empiri (innhaldet i sedvanen, praksis, tidsperspektivet etc.)

5.3.4. Nettopp fordi eit rettsleg spørsmål kan verta heilt eller delvis løyst i fleire relevante rettslege kjelder, må ein etter slutningsomgangen halda opp mot ein anna kvar av dei potensielle rettsreglane ein har tolka seg fram til. 
5.3.4.1. Det kan til dømes vera at ordlyden etter normal språkbruk peika mot ei løysing, medan det gjekk fram av forarbeida at ordlyden i dette høvet skulle forståast på ein annan måte, medan rettspraksis seinare hadde lagt ei anna språkforståing til grunn. 
5.3.4.2. Denne delen av det juridiske resonnementet vert gjerne kalla harmoniserings- eller vegingsomgang.

5.3.4.3. Harmoniseringsomgangen er på mange måtar ei forlenging av relevansomgangen. 
5.3.4.3.1. Det vil seia at alle relevante rettskjelder vert nytta for å utleia potensielle rettsreglar, medan relevansgraden vert avgjerande i harmoniseringsomgangen. 
5.3.4.3.2. Når ein går heile vegen om slutningsomgangen i staden for å avgjera heile spørsmålet i ein utvida relevansomgang, er det fordi ein gjennom slutninga får ei utvida forståing av regelen sitt innhald, og dermed og ei utvida forståing om regelen sin relevans.

5.3.5. Harmonisering av rettsreglar ein har slutta seg fram til, vil vera aktuelt der ein vil modifisere ulike rettsreglar ein har slutta seg fram til, slik at ein kjem fram til ein samla rettsregel. 
5.3.5.1. Eit praktisk døme er at ein les Grl.§ 100 om ytringsfridom opp mot strl. § 135a m.a. om vern for rasediskriminering. Ei isolert lesing av kvar av desse to lovstadane vil gje to rettsreglar som motseier kvarandre, og dei må difor harmoniserast, eller slipast mot kvarandre, slik at dei to kontradikterande reglane vert ein samla regel, jf. fyrstevoterande i Kjuus-orskurden (Rt. 1997 s. 1821).

5.3.5.2. Ved harmonisering er det to alternative framgangsmåtar: 

5.3.5.2.1. Enten kan ein velja å tilpassa dei alternative rettsreglane utan å setja eit av deira utgangspunkt ut av kraft. 
5.3.5.2.1.1. Det som i realiteten skjer i ei slikt tilfelle der to eller fleire rettsreglar vert slipt mot og tilpassa kvarandre er at ein gjennomfører ein ny tolkingsomgang. I praksis er det likevel heller slik at tolkings- og harmoniseringsomgangen ikkje er skilde frå kvarandre.

5.3.5.2.1.2. Det same gjeld utleiinga av kvar rettsregel som reint teoretisk skjer isolert og separat, men i realiteten skjer samstundes og i ei vending.

5.3.5.2.2. Eller ein kan velja å la ein rettsregle gå føre alternative rettsreglar slik at dei vert sett heilt ut av funksjon. 
5.3.5.2.2.1. Dette skjedde til dømes i Sinnsjukes ankerett domen frå Rt. 1979 s. 1079 der den tidlegare straffeprosesslova § 98 vart sett heilt ut av kraft fordi den rettsregelen som Høgsterett utleidde av den kolliderte totalt med den rettsregelen Høgsterett utleidde av rettstryggleiksomsyn.

5.3.6. Tradisjonelt har ein rekna med at følgjande normer er med og styrer rettsregelomgangen: 
· Lex superior
· Lex posterior
· Lex specialis

5.3.6.1. Problemet er at desse prinsippa gjerne vil dra i kvar si retning. Dersom ein tek utgangspunkt i Kjus-orskurden frå 1997 så var tema er ein konflikt mellom Grl. § 100 og straffelova § 135a. Grl. § 100 skal gå føre etter Lex superior-prinsipp, medan strl. § 135a skal gå føre etter både lex posterior- og specialis-prinsippet.

5.3.6.2. Slik kan ein slutta at ein må operera med ei anna harmoniseringsnorm enn dei som ein tradisjonelt har tatt med:

· Det rimelege
5.3.6.2.1. Dermed vert skalaen med det forutbereknelege, likskap for retten og intersubjektivitet på den eine sida, og det rimelege på den andre, igjen komplett.

5.4. Både reglane for slutnings- og harmoniseringsomgangen som er skildra ovanfor stammer opphavleg frå mellomalderen

5.4.1. Reglane vart gjort kjent i Danmark-Noreg for fyrst gong med det alt nemnte verket ”Moralske Kierne, eller Introduction til Naturens- og Folke-Rettens Kundskab” frå 1715, skrive av Ludvig Holberg, og vart seinare gjort gjeldande av Peder Kofod Ancher i ”En kort Anviisning i sær for en Dansk Jurist angaaende Lovkyndigheds og Staatskonstens adskillige Deele, Nytte og Hielpemidler” frå 1755 og i ”Natur-Rettens første Grunde” av Laurits Nørregaard frå 1784. 
5.4.2. Både tolkingsreglane og harmoniseringsreglane er dermed mynta på ei rettskjeldelæra der lov er einaste rettsleg kjelde, og det der rimelege kan koma inn i tolkings- og harmoniseringsomgangen som ein justerande faktor. 
5.4.3. Den fyrste som har freista å justera denne gamle læra opp mot eit meir pluralistisk rettskjeldebilete er Skoghøy, og han lukkast eit stykke på veg. 
5.4.4. Men nokre spørsmål står enno ope:

5.4.4.1. Er det naturleg å operere med ein tolkingsomgang for praksis?  

5.4.4.1.1. Om det ligg føre ein sedvane eller bransjekutyme er eit bevisspørsmål og ikkje eit tolkingsspørsmål.

5.4.4.1.2. Ein høgsterettsdom vert ikkje tolka som ei lov, men ein held ei rettsleg vurdering på grunnlag av eit særleg rettsfakta ein særleg rettskjeldemessig situasjon opp mot eit anna saksfakta og ein annan rettskjeldemessig situasjon. 
5.4.4.1.3. Reelle omsyn er verdiar og omsyn som ein kan hevda vert presisert, og slik kan seiast å verta tolka. Men korleis kan ein tolka ein eining som ikkje har noko avgjort innhald eller storleik på same viset som ein lovtekst?  Er det tale om ei tolking i det heile?

5.4.4.2. Lex-prinsippa som ein kan nytta ved harmonisering er åleine mynta på lover der ei lov kan ha høgare i rang enn andre, eller nyare, eller meir spesiell. 
5.4.4.2.1. Er det naturleg å spørja om ein sedvane eller ein bransjekutyme ha høgare rang enn ein annan, vera nyare eller meir spesiell?  Det er mogeleg, men er det ikkje meir vesentleg kven som har initiert den, kor mange som har følgt den, kor lenge praksisen har vorte følgd, og i kva tru og av kva grunn. 
5.4.4.2.1.1. Eller sagt med andre ord: Bør ein ikkje stilla opp andre harmoniseringsreglar for sedvane og bransjekutyme enn for lovtekstar?

5.4.4.2.2. Det er meir naturleg å spørja om eit prejudikat er høgre i rang (td. plenumsdom føre ein kammerdom med dissens) og nyare. 
5.4.4.2.2.1. Men spørsmålet om spesiell vert eit anna, nemleg om i kva grad saksfakta og rettskjeldebiletet kan seiast å vera likt. 
5.4.4.2.2.2. Igjen ser ein at det å overføra harmoniseringsnormer for lovtekst til ei anna rettskjelde ikkje er uproblematisk.

5.4.4.2.3. Ein kan spørja om ein verdi eller eit omsyn kan rangerast høgare enn eit anna, men kan ein seia at eit er nyare eller meir spesielt?  Men er det ikkje meir naturleg å spørja om ein verdi eller eit omsyn er viktigare å gjennomføra i ein rettsleg- eller samfunnskontekst enn eit anna?

5.4.4.3. Som sagt ovanfor har ein freista å pressa det nye rettskjeldebiletet inn i ei gamal læra med utgangspunkt i at lov åleine er rettskjelde men kan verta justert i høve til det rimelege, men ein kan altså stilla store spørsmål ved om dette er ein vellukka modell.

5.5. Som alt sagt er dei rettskjeldeprinsippa som er presentert ovanfor skapt og nytta innanfor rammene av den norske rettskulturen. Når ein skal nytta rettskjeldemateriale skapt innanfor rammene av den kontinentale rettskulturen, der både EMK og EF-retten er skapt og vidareutvikla, får ein dermed eit omsetjings- og tilpassingsproblem. Det vil seia at ein må ha i minnet kva prinsipp ein der opererer med, og korleis desse korresponderer og vik frå dei norske rettskjeldeprinsippa. 
5.5.1. Fyrst av alt skal ein vera merksam på at ein ikkje elles på kontinentet opererer med eit pluralistisk rettskjeldebilete, men tradisjonelt skil mellom lov og sedvane. Det gjer ikkje at til dømes rettspraksis er irrelevant, men ikkje som rettskjeldefaktor, men som ein tolkingsfaktor.

5.5.1.1. Dersom ein tek utgangspunkt i Sunndaldommen i Rt. 1997 s. 149 så har den vorte teken til inntekt for at forarbeida kan tena som ein primær rettsheimel, fordi Høgsterett i denne saka gjekk til forarbeida for å finna ordlyden i lova, som ikkje var endra ved ein lovrevisjon sjølv om Stortinget føresette ei innhaldsendring. I ein norsk, rettsrealistisk rettstradisjon les ein altså denne avgjerda som ei stadfesting av at forarbeid kan vera ein rettskjeldefaktor. Innan den kontinentale rettstradisjonen vil ein heller seia at Høgsterett her nytta forarbeida som ein tolkingsfaktor for å få slått fast innhaldet i lov. Realiteten vil verta den same, men ein gjev forarbeida ein heilt ulik status, og retorikken vert dermed ein annan.

5.5.1.2. Dersom ein tek utgangspunkt i Y v. Norway av 11.02.2003 så tek EMD utgangspunkt i artikkel 6 i EMK, og viser etter det til ei rad av sine eigne avgjerder som ha presisert konvensjonsteksten i høve til konkrete saker, og legg særleg vekt på sakene Sekanina, Rushiti og Lamanna v. Austria. Men desse avgjerdene er ikkje vist til som prejudikat i norsk forstand, og representerer ikkje noko eigen rettskjeldefaktor, men tolkingsfaktorar. Realiteten vert heller ikkje her annleis, men retorikken er det.

5.5.1.3. Døma ovanfor viser til at ein kan stå ovanfor eit omsetjingsproblem når ein skal argumentera rettsleg i høve til rettskjelder skapt og brukt innan ein annan rettskultur enn den norske, sjølv om resultatet vil verta den same med utangspunkt i både den norske og den kontinentale rettskulturen sin framgangsmåte.

5.5.2. Når det gjeld tolkingsomgangen skal ein ha i minnet at i den norske tradisjonen opererer ein ofte ikkje med noko rettsleg nivå over lov. 
5.5.2.1. Årsaka er for det fyrste at Grunnlova, på grunn av manglande oppdaterting, i stor grad har vorte eit politisk dokument meir enn eit juridisk, og dermed i bare einskildtilfelle kan sjåast på som ei kjelde til lovregulering. 
5.5.2.1.1. I denne samanhengen står Noreg omlag i same situasjonen som England som ikkje har noko skriven grunnlov i det heile.

5.5.2.2. I ein kontinental rettstradisjon er grunnlova eit særs viktig juridisk dokument som slår fast viktige prinsipp som skal verkleggjerast gjennom lovregulering. 
5.5.2.2.1. Dette gjer at grunnlov kan tena som ei rettssnor for lovtolkinga gjennom at ein spør om ei gjeven tolking sikrar rettar som grunnlova gjev borgarane.

5.5.2.3. Vidare sloTorstein Eckhoff nesten knock-out på rettslege prinsipp i norsk rett, fordi han meinte at slike ikkje fanst, men var ei omskriving av dommaren sitt syn på kva som var ein god løysing. I staden måtte ein heller argumentera ope med kva omsyn ein ville ta for å få ei god løysing. 
5.5.2.3.1. Dette førte til at Noreg kom heilt i utakt med den kontinentale rettstradisjonen der prinsipp, som individet sin autonomi, avtalar skal haldast, proporsjonalitet mellom straff og straffbar handling, inga straff utan skuld, fyrst i tid best i rett, etc. fungerer som rettsleg overbygning for lovverket. Det vil seia at lover vert rekna å springa ut av eit prinsipp, og dermed kan det same prinsippet verka som ei rettesnor for tolkinga av den same lovregelen.

5.5.2.3.2. No skal det leggjast til at ein i norsk rett framleis nyttar prinsipp både innan rettspraksis, som til dømes har slått fast at det gjeld ei lojalitetsplikt i kontraktstilhøve, og i den juridiske litteraturen, der ein til dømes snakkar om det kontradiktoriske prinsipp. Men slike prinsipp er meir ei rettskjelde ein tyr til når ein møter eit lovtomt rom enn ein avgjerande tolkingsfaktor.

5.5.2.4. Det at ein manglar ei grunnlov som slår fast ukrenkjelege rettar, og rettslege prinsipp som kan tena som rettesnor for tolkinga av lover, gjer altså at tolkingsomgangen i norsk rett er knytt til ordlyden i lov, eller til meir praktiske omsyn som talar for ei innskrenkande eller utvidande tolking, enn spørsmål om ei lov si innhaldsmessige kjelde i form av grunnlovsregel eller rettsleg prinsipp. 
5.5.2.4.1. Her står ein ikkje ovanfor eit omsetjingsproblem, men om ulik framgangsmåte.

5.5.2.5. Vidare må det nemnast at ein i ein kontinental rettstradisjon nyttar preambelet, forordet til lov, til å gje rettingslinjer for korleis ein skal tolka lov med å gjera greie for føremålet med den. 
5.5.2.5.1. I norsk rettstradisjon leitar ein etter føremålet enten i forarbeida eller i ein føremålsparagraf, men føremålet likevel her same funksjonen i tolkingsomgangen.

5.5.2.6. I dette tilfellet er det altså tale om eit omsetjingsproblem meir enn ein realitetsforskjell.

5.5.3. I harmoniseringsomgangen etter norsk rett kan ein, som alt sagt, velja om ein vil tilpassa to rettsreglar, eller om ein vil velja den eine føre den andre. 
5.5.3.1. Det er den fyrste framgangmåten som vil vera den absolutt mest vanlege i ein kontinental rettstradisjon, sidan ein utledar rettsreglar av lov, som igjen har ein grunnlovmessig eller prinsippopphav. Både grunnlovsreglar og prinsipp er av ein slik karakter at ein ikkje kan setja dei, og dei rettsreglar ein utledar av dei, til sides. I staden tilpassar ein altså rettsreglar, slik Høgsterett gjorde det i Kjus-orskurden frå 1997.

5.5.3.2. I dette tilfellet har ein altså ein realitetsforskjell i harmoniseringsomgangen etter norsk og kontinental rettstradisjon. 
5.6. På same viser som rettskjeldelæra, er rettskjeldeprinsippa ein modell der ein freistar å både seia noko om korleis ein jurist reint praktisk formar sin argumentasjon, og om korleis han bør gjera det for at han skal få gjennomslag for sine argument. 
5.6.1. Rettskjeldeprinsippa skildrar ein svært kompleks og samansett prosess, og gjer dette med å dela denne prosessen opp som om den var ein stegvis prosess. Det er den ikkje. Det vil seia at spørsmålet om rettsleg relevans kan falla saman med tolkinga av innhaldet i kjelde, og spørsmålet om ei kjelde si vekt fell saman med spørsmålet om relevans. 
5.6.2. Meir konkret kan ein til dømes tenkja seg at utfallet av ei sak kan vert avgjort alt i relevansomgangen, som ovanfor er nemnt som det fryste steget i rettsbruksprosessen. Til dømes kan ein tenkja seg at nokon er tiltalt for brot på viltlova for å ha jakta på ender i hekketida, tilstår å ha gjort dette, men gjer gjeldande at slik jakt er sedvane i dette geografiske området. Dersom sedvane vert vurdert som irrelevant på eit offentleg rettsleg område som er regulert som lov, så er utfallet av saka gjeve: Sanksjonen etter viltlova vil tre i kraft. 
6. Den allmenne juridiske metode, del 3: Prinsipp som rettsleg kjelde
6.1. Rettslege prinsipp er ei rettsleg kjelde ein kan utleia rettsreglar frå, ein tolkingsfaktor som ein kan nytta for å tolka andre rettskjeldefaktorar, og kan gje vekt i harmoniseringsfasen gjennom at ein rettsregel kan få ekstra vekt fordi den beste sikrar realiseringa av eit rettsleg prinsipp.

6.2. Rettslege prinsipp har ikkje spelt ei sentral rolle i norsk rettskjeldelæra, og den fyrste som i nyare tid handsamar dei i ein rettskjeldemessig samanhenge er Nils Nygård i ”Rettsgrunnlag og standpunkt”

6.2.1. For Eckhoff var rettslege prinsipp ikkje-eksisterande. 
6.2.1.1. Årsaka er den same som at han avviser at ein kan byggja alle avgjerder på lovtekst, men opererer med til dømes forarbeid og rettspraksis som eigne rettskjeldefaktorar sjølv der desse tek utgangspunkt i ein lovtekst: Det er ikkje realistisk å hevda at noko er ei rettskjelde når det ikkje gjev presis rettleiing ved løysinga av eit rettsleg spørsmål. Dette er å kasta blår i augo på folk, og heller må ein peika på kva det er sin byggjer på. 
6.2.1.2. Når det gjeld prinsipp så er dei så vage, og deira opphav så uklart, at ein i staden må klart formulera kva verdiar ein byggjer på, og kva vurderingar ein tek. Å visa til prinsipp er å setja på ”den bengalske belysing”, for å nytta den alt nemnte frirettstenkjar Ragnar Knoph sine ord, slik at ein ikkje kan sjå kva som faktisk føregår bak det rettslege sceneteppet. 
6.2.1.3. Dermed var det duka for å introdusere ein ny rettskjeldefaktor, reelle omsyn, som femna om alle typar verdivurderingar, inkludert det som ein elles hevda var utslag av rettslege prinsipp.

6.2.2. Når ein i dag oppelver ein renessanse for rettslege prinsipp i den juridiske tenkinga, sjå til dømes Hans Petter Graver i ”Alminnelig forvaltningsrett” (1999) s. 75-164 og Jens Edvin Skoghøy i ”Tvistemål” (2001) s. 419-448, så er det fordi i internasjonal rett er rettslege prinsipp eit sentralt element i den juridiske metoden.

6.2.2.1. For det fyrste kan ein utleia rettsreglar direkte frå rettslege prinsipp som ein reknar for fundamentet for rettssystemet.

6.2.2.2. For det andre reknar ein med at lover er forma som ei konkretisering av rettslege prinsipp, og dermed skal dei forståast, og tolkast, i lys av desse.

6.2.2.3. For det tredje gjer dette at harmonisering vil i mange tilfelle verta eit spørsmål om å gå opp grensene mellom prinsipp, og ikkje lemping av rettsreglar.

6.2.2.3.1. Denne måten å tenkja tilhøvet mellom rettslege prinsipp og rettsfinning på kan ein i alle høve føre direkte tilbake til filosofen Thomas av Aquinas og hans storverk ”Summa Theologiæ”, som vart naturleg avslutta ved hans død i 1274.

6.2.2.3.2. I Europa vart rettslege prinsipp gjennom naturrettstenkinga sjølve grunnpilaren i den juridiske metoden, og det gjorde at rettslege prinsipp var ein del av den norske, juridiske kvardagen frå 1700-talet. På slutten av dette hundreåret vart ein stadig større del av rettssakene avgjort med utgangspunkt i rettslege prinsipp.

6.2.2.3.3. Gjennom ei særs aktiv lovgjeving, og ein juridisk-politisk pragmatisme, gjorde at ein i Noreg på 1800-talet fekk mindre prinsipiell rettstenking enn i mange andre land i Europa. 
6.2.2.3.3.1. Difor hadde ikkje prinsipp ein så viktig posisjon i Noreg at dei ikkje kunne verta avliva i rettskjeldelæra av Eckhoff, sjølv om det må leggjast til at dei levde vidare i beste velgåande på fleire fagområde, som til dømes formuesretten.

6.2.3. Gjennom at Noreg no har inkorporert sentrale menneskerettar og EF-retten, og i større grad er villig til å ta omsyn til ikkje-inkorporerte konvensjonar, som til dømes ILO-konvensjonen nr. 169, så vert internasjonal juridisk metode lagt til grunn for stadig fleire rettslege spørsmål. Dermed vil norske juristar venna seg til ein ny måte å argumentera på, og rettslege prinsipp er slik på veg inn igjen i norsk rettstenking for alvor.

6.3. Men Nygård er ikkje klar på kva som faktisk er eit rettsleg prinsipp. Han viser både skuldregelen, lojalitet i kontraktsforhold og eigedomsgrensa i saltvatn som rettslege prinsipp. 
6.3.1. Kravet om skuld i strafferetten og erstatningsretten er eit rettslege prinsipp som ein treng å argumentera seg bort frå om det ikkje skal leggjast til grunn på eit heilt rettsområde, medan eigedomsgrensa i saltvatn nok er ein rettsregel, rett og slett fordi nedslagsfeltet er ein rettsleg situasjon og ikkje eit rettsområde.

6.4. Nygård ser heller ikkje eit klart skilje mellom rettslege prinsipp og reelle omsyn. Årsaka er nok at det i nokre tilfelle er samanfall, fordi rettslege prinsipp vert gjerne rekna for å vera ein del av reelle omsyn. 
6.4.1. Dersom ein tenkjer seg eit juridisk hav så har ein her for det fyrste ein overflatenivå der ein finn den daglege skipstrafikken, som i denne samanhengen vil seia dei omskriftelege rettsreglane. Lover, prejudikat og andre rettskjeldefaktorar produserer rettsreglar som kan vare over tid, men dei fleste vert endra ganske ofte.

6.4.1.1. I lover som folketrygdlova skjer det endringar svært ofte, men i andre meir stabile lover, som straffeprosesslova, skjer det òg årlege endringar.

6.4.1.2. Etter Andenæs vert det endra eit prejudikat anna kvart år. Dette er nok ei underestimering av dei faktiske tilhøve. 
6.4.1.2.1. For det fyrste fordi domstolane ofte har eit alternativ i å seia at to saker ikkje er like, og dermed kan ein lata eit prejudikat stå og avgå ved døden gjennom at det vert gløymt, og samstundes endra rettstilstanden. 
6.4.1.2.2. For det andre fordi dette estimatet vart gjort før inkorporering av sentrale menneskerettar og EF-retten, noko som gjer at Høgsterett av andre instansar no vert tvinga til å vika frå tidlegare avgjerder i langt større tempo enn tidlegare. 
6.4.2. På eit mellomnivå finn ein dei store fiskestimane som mange av båtane på overflata er ute for å fiska på. I det juridiske havet finn ein her dei rettslege prinsippa, dei juridiske grunnideane som lover og dommar, og for så vidt andre rettslege kjelder, har sitt opphav i. 
6.4.2.1. Dei reelle omsyna finn ein mellom overflata og dette mellomnivået. Til tider er reelle omsyn prinsipp, andre tider reine praktisk-pragmatiske vurderingar som vert gjort med utgangspunkt i den konkrete saka, og slett ikkje i høve til større idear om kva som er rett.

6.4.2.1.1. Eller med andre ord:  Her i dette rommet mellom overflata og mellomnivået i det juridiske havet finn ein prinsippet om lojalitet i kontraktstilhøve, og her finn ein rettsregelen om marbakken som grense for eigedomsretten i saltvatn. 
6.4.2.2. Det hendar jamt at retten fiskar på dette mellomnivået for å løysa ein rettslege konflikt. I til dømes Sjukejournaldommen Rt. 1977 s. 1035 er retten her nede og hentar eit prinsipp, eller allmenn rettsgrunnsetning, som løyste konflikten. 
6.4.2.2.1. Men det er typisk at Høgsterett i dette tilfellet hengde på fleire vage og gjerne rettslege kjelder, og reint pragmatisk-praktiske argument, som mellomstasjonar. I norsk rett likar ein seg best så lenge ein kan halda seg på overflata og fiska dei fiskane som kjem opp. 
6.4.2.2.2. Dermed er det fyrst og fremst rettsvitskapen som kan boltra seg på dette nivået i Noreg.

6.4.3. Heilt på nede i det juridiske havet finn ein så havbotnen. Her ligg dei den store fisken som vert hauggamal, bare ein sjeldan gong går så langt opp som til mellomnivået. Dette er dei verdiane som ein byggjer prinsippa på, og som igjen vert omdanna til rettsreglar gjennom denne omvegen. 
6.4.3.1. Her nede finn ein verdiar som demokrati, likskap for lova, rettferd, det forutbereknelege, etc.

6.4.3.2. Det er sjeldan retten fiskar heilt ned på dette djupet. Men det skjer ein sjeldan gong, som til dømes når sinnsjuke vart gjeve ankerett trass i at dette streid mot lov, jr. Rt. 1979 s. 1079. 
6.4.3.2.1. Men det er typisk at retten i dette høvet legg på eit forarbeid til lov som ein mellomstasjon, sidan vegen frå verdi til rettsregel er så langt at det forutbereknelege lett kva vert skadelidande. På havbotnen likar ein seg ikkje i norsk rett, og vil helst overlata det til politikarane å dykka ned hit.

6.5. Når det gjeld opphavet til juridiske prinsipp hevdar Nygård at dei er ”gjerne bygt på juridisk kulturarv eller basert på den moralkodeks som ligg til grunn for samfunnsordninga.”  Vidare viser han til både litteraturen og rettspraksis som kjelder for å finna slike prinsipp formulert. Dette er for så vidt greitt nok, men det kan formulerast meir presist.

6.5.1. Fyrst av alt må det presiserast at skissa ovanfor med det juridiske havet er noko upresis, sidan eg her opererer med bare 3 nivå. 
6.5.1.1. Det gjer at til dømes rettsregel og lov begge høyrer heime på overflatenivået, sjølv om det utan tvil er forskjell på dei.

6.5.1.2. Vidare gjer det at prinsipp òg vert handsama som ei eining utan interne nivåforskjellar. Men slike forskjellar er det.

6.5.1.2.1. For det fyrste finst det heilt grunnleggjande prinsippet 

6.5.1.2.1.1. som til dømes kravet om årsakssamanheng, jf. Barnebidragspliktdommane i Rt. 1916 s. 648 og Rt. 1921 s. 406. 

6.5.1.2.1.2. eller som til dømes prinsippet om ekvivalens, eller proporsjonalitet, som ligg til grunn for at ein presumerer ein balanse mellom yting og motyting når ein tolkar ein avtale.

6.5.1.2.2. Ut av desse grunnleggjande prinsippa følgjer så andre prinsipp

6.5.1.2.2.1. som til dømes skuldkravet i strafferetten; det må vera ei form for samanheng mellom intensjon og resultat.

6.5.1.2.2.2. eller som til dømes prinsippet i skadebotretten om at det vert gjort fråtrekk i skadebotsummen for vinning som skadelidne har hatt av skaden.

6.5.2. Når ein så detekterar prinsipp er det ikkje slik ein til tider kan frå inntrykk av at dei ligg inne i ein skuffe på ein høgsterettsdommar eller rettsteoretikar sitt kontor. Snarare er det tale om ein induksjon, som i denne samanhengen vil seia at ein sluttar frå det faktisk observerbare til rettsleg prinsipp, som ein så nyttar til ein deduksjon, som i denne samanhengen vil seia vil seia at ein sluttar frå rettsleg prinsipp til ein rettsregel.

6.5.2.1. I praksis vil dette seia at ein observerar enten lovreglar, og ser at dei vernar om same interesse, og slik må vera utslag av same omsyn, og frå dette sluttar at det ligg til grunn eit rettsleg prinsipp som er berar av desse verdiane og dette omsynet.

6.5.2.1.1. Typisk er i sivilprosessen der det kontradiktoriske prinsipp, eller disposisjonsprinsippet, ikkje er omtalt i tvistemålslova, men kan lesast ut av lova, og som ein legg til grunn ved tolking av lovteksten for å sikra at lovreglar vert tolka slik at dei ikkje kjem i konflikt med prinsippet dei spring ut av.

6.5.2.2. Eller at ein observerar retts- eller forvaltningspraksis og finn når ein samanhaldar denne at den gjev uttrykk for verdiar og omsyn, og frå desse sluttar ein til eit rettsleg prinsipp.

6.5.2.2.1. Til dømes gjeld dette prinsippet om ”forholdsmessighet” som fyrst vart formulert etter å ha studert praksis, og slik identifisert som prinsippet gjennom induksjon, som ein deretter legg til grunn for nye rettsreglar gjennom deduksjon.

6.5.2.3. Hadde ein i Noreg hatt ein grunnlov som var eit juridisk dokument så mykje som det er eit politisk dokument, så kunne ein ha nytta reglane her som rettslege prinsipp som kunne tena både som ein rettskjeldefaktor, eller som ein tolkingsfaktor.

6.5.2.4. Men ved inkorporeringa av menneskerettane og EF-retten har ein derimot fått positivt kodifisert ei rad grunnleggjande prinsipp, som ”access to court”, ”freedom of speech”, ”presumption of innocence”, ”freedom of movement”, som ein no kan leggja til grunn i norsk rett utan å gå vegen om ein induksjon gjennom observasjon. 
6.5.2.4.1. Dette er det metodiske bidraget som menneskerettane og EF-retten har gjeve den norske rettskulturen, og som kjem til å få store konsekvensar.

6.5.2.4.1.1. Det er symptomatisk at dei alt nemnte Graver og Skoghøy tek begge utgagnspunkt i EF-retten og menneskerettane når dei innleiar om dei rettslege prinsippa innan forvaltningsretten og sivilprosessen. 
7. Juss, politikk og moral
7.1. Etter å ha sett på korleis ulike rettslege ideologiar favoriserer ulike rettsverdiar, har vi sett på ulike aspekt ved det juridiske metode og rettskjeldelæra der desse verdivala gjer seg gjeldande sjølv om dette sjeldan er eit tema i seg sjølv. Avslutningsvis skal vi no returnera til utgangspunktet, rettsbruk er verdipleie, ved å sjå på tilhøvet mellom juss, politikk og moral.
7.2. Då Noreg vart etablert som ein eigen nasjon med eiga grunnlov i 1814 var det eit klart utgangspunkt at politikk, rett og moral er tre ulike, separate samfunnssfærar. Tanken er at ein gjennom politiske avgjerder gjev lover etter å ha gjort verdi- og moralvurderingar, at gjeldande rett spring ut av desse lovene, og at moral som ikkje er nedfelt i lovverket bare regulerer mellommenneskeleg samkvem som ikkje er rettsleg relevant. 
7.2.1. Dermed er lovreglar fylt med eit politisk og moralsk innhald ein gong for alle gjennom lovgjevingsprosessen. Slik sikrar ein at lovene har eit demokratisk fundament, at retten er forutberekneleg, og at ein har likskap for lova. 
7.2.1.1. Samla sett seier ein at retten skal vera intersubjektiv, som vil seia at retten ikkje skal vera ein kasteball mellom dommarar sine individuelle og skriftande verdistandpunkt, men ha eit fast politisk, rettsleg og moralsk innhald uavhengig av augo som ser. 
7.2.2. Dette synspunktet vart med fynd og klem hevda særleg på siste halvdel av 1800- og fyrste halvdel av 1900-talet, og eit slikt skilje mellom samfunnssfærane politikk, rett og moral vart sett på som sjølve grunnlaget for rettstryggleik.  
7.2.2.1. Denne rettsteoretiske retninga vert gjerne referert til som rettspositivisme. Dette i motsetnad til rettsrealismen som har gjort seg særleg gjeldande i Noreg etter 2. verdskrigen, og som den alt nemnte Torstein Eckhoff var ein frontfigur for.
7.2.2.1.1. Poenget til rettsrealistane var òg er at det ideelle for så vidt er av interesse, men det ein må bruka tid og energi på er det reelle. I denne samanhengen vil det seia at sidan eit ideelt skilje mellom politikk, rett og moral ikkje reflekterer den reelle situasjonen, må ein freista å kommunisere kva som faktisk er tilfellet. Dette var mellom anna bakgrunnen for at Eckhoff introduserte rettskjeldefaktoren reelle omsyn. 
7.3. Det ideelle utgangspunktet der politikk, rett og moral vert sett på som tre ulike samfunnssfærar kan, og har vorte problematisert:  
7.3.1. For det fyrste ligg det i sjølve rettsordninga av domstolane må gjennom rettsbruken driva med rettspolitikk gjennom å gjera og leggja vekt på eigne,  samfunnspolitiske vurderingar.
7.3.1.1. For det fyrste fordi ein i dag nyttar ein lovgjevingsteknikk med utstrakt omgrepsbruk som gjer at lovreglar må tolkast før ein finn fram til ein rettsregel. Dette opnar for at domstolane kan driva rettspolitikk gjennom å tolka dei lover som lovgjevar har produsert.
7.3.1.1.1. Ein kan til dømes spørja kva som ligg i omgrepa ”allmennheten”, ”ringakt” eller ”etnisk opprinnelse”som er nytta i strl. § 135a, eller ”underfundig Adfærd” etter § 141?  I den tolkingsprosessen som ein slik lovgjevingsteknikk føreset vil politiske vurderingar koma inn. 
7.3.1.1.2. Ikkje bare må omgrep tolkast for å få eit innhald, men dette innhaldet vil endra seg over tid.
7.3.1.1.2.1. Kva som å visa ”ringakt for nogen trosbekjennelse” er ikkje det same i dag som då filmen ”Life of Brian” vart forboden vist i Noreg på slutten av 1970-talet.
7.3.1.2. For det andre nyttar lovgjevar rettslege standarar der det vert overlete til praksis å definera deira innhald og nedslagsfelt nærare.

7.3.1.2.1. Når Høgsterett med utgangspunkt i avtalelova § 36 i Røstad-dommen (Rt. 1988 s. 276) avgjorde at ei festeavgift utan avtaleheimel kan justerast opp mot fallet i kroneverdien, er dette ei rettsleg avgjerd, men òg eit politisk verkemiddel som er med skipla om på styrkeforholdet mellom festar og bortfestar, og som får store konsekvensar langt utover den særlege saka der avgjerda vart gjort. 
7.3.1.3. No skal det seiast at ofte står ikkje domstolane heilt fritt til å driva rettspolitikk gjennom tolking av positive lover.

7.3.1.3.1. Årsaka er at lovgjevar kan produsera tolkingshjelpemiddel saman med lovteksten.

7.3.1.3.1.1. Dette vil for det fyrste vera føremålsparagrafar som gjev rettleiinga for tolkinga av dei etterfølgjande lovreglane.

7.3.1.3.1.2. Deretter kan det vera gjeve tolkingsrettingslinjer i forarbeida til lovteksten.

7.3.1.3.1.3. Vidare kan ein lovregle tolkast opp mot sjølve systemet i lova der den høyrer heime.

7.3.1.4. For det tredje sidan ikkje alle rettslege spørsmål er avgjort gjennom lov, og slik er underlagt politisk regulering. Dette skuldast at lovgjevar med vilje har etterlete lovtomme rom fordi gjeldande rettspraksis regulerer dei tilfredsstillande, noko ein finn fleire døme på innan skadebotretten. 
7.3.1.4.1. Når ein gjennom rettspraksis innførte prinsippet om objektivt ansvar for farleg bedrift, så var dette ei rettspolitisk handling som fekk store samfunnsmessige konsekvensar på akkurat same viset som ei lov om det same ville ha hatt det.
7.3.1.4.1.1. Prinsippet om lojalitet i kontraktstilhøve, eller god tru som vilkår for hevd er andre døme på rettspolitiske handlingar der materiell rett vert skapt gjennom rettspraksis.
7.3.1.5. Det kan for det fjerde òg skuldast at lovgjevar er på lovgjevingsmessig etterskot når det gjeld nye og uoversiktlege rettsområde, noko som til dømes gjeld innan forureiningsretten. 
7.3.1.5.1. Kven det er som har det juridiske og økonomiske ansvaret for å fjerne forureinande materiale etter ein konkurs er ei ulovregulert spørsmål der rettspraksis vil måtta ta ei avgjerd som i sin karakter vil vera rettspolitisk.
7.3.1.6. Her må det peikast på at domstolane ikkje står heilt fritt når den skapar materiell rett heller. 
7.3.1.6.1. For det fyrste vil ny rett gjerne kome til gjennom analogislutningar, eller gjennom at ein nyttar det system som ei lov byggjer på, og slutta ut frå dette kva lovgjevar hadde kome til dersom han hadde teke stilling til det aktuelle spørsmålet.

7.3.1.6.2. For det andre kan ein sjå hen til dei prinsipp som pregar det aktuelle rettsområdet, og ut frå dette slutta, reint hypotetisk, kva som ville ha vore lovgjevar sin vilje.

7.3.1.7. For det femte fordi norsk rett kan visa seg å strida mot folkerettslege rettskjelder, og difor må domstolane setja den norske retten til sides og leggja til grunn rettskjelder fundamentert på andre politiske vurderingar enn dei som er gjort av den norske lovgjevaren, noko som til dømes vart gjort i Bøhlerdommen Rt. 2000 s. 996.
7.3.1.7.1. I dette tilfellet driv ikkje Høgsterett rettspolitikk gjennom å skapa materiell rett, men gjennom å avgjera kven som skal vera politisk premissleverandør for den materielle retten.
7.3.1.8. For det sjette kan domstolane velje å forstå norsk rett i lys av rett skapt utanfor det norske demokratiet, som til døme menneskerettane.

7.3.1.8.1. I norsk rett i dag vert Grl. § 100 forstått å ha eit innhald som samsvarar med EMK art. 10 trass i at ordlyden uomtvisteleg er svært ulik.

7.3.1.8.1.1. Dette er igjen eit døme på at ein let ein annan leverandør av politiske vurderingar kome i staden for lovgjevar.

7.3.1.9. Men her må det leggjast til at det er lovgjevar som sjølv avgjer kva stilling folkeretten skal ha i den norske rettsordenen, og slik avgjera sjølv i kva grad domstolane kan velja ein annan leverandør av politiske vurderingar.

7.3.2. For det andre er det ikkje så lett å seia at den praktiserte retten skal vera fri for moralske vurderingar gjennom å ta leggja vekt på kva som er rett og rettferdig.
7.3.2.1. Når retten tolkar moralsk lada omgrep som til dømes ”utuktig” så kan det vanskeleg gjerast utan gjera moralske vurderingar. Og sidan retten må tolka omgrep dynamisk slik at dei ikkje kjem i utakt med samfunnet elles, så må retten ofte leggja vekt på andre moralske vurderingar enn dei som kjem fram gjennom formålsparagrafar og forarbeid.

7.3.2.2. Når ein tek stilling til eit lovregulert område kan ein ta omsyn til kva som er moralsk rett, og lata det vera avgjerande.
7.3.2.2.1. Dette var til dømes tilfellet i dommen som sinnsjuke sin ankerett Rt. 1979 s. 1079 der ein lovregel i den eldre straffeprosesslova vart sett til sides til fordel for rettstryggleiksomsyn.
7.3.2.3. Når ein skal ta stilling til etablert rett i form av rettslege prinsipp, kan ein òg ta omsyn til kva som er moralsk rett og lata det vera avgjerande.
7.3.2.3.1. Til dømes prosederte statsadvokaten for Eidsiva lagmannsrett i straffesak nr. 94.02872M for at den som urettmessig har sete i fengsel på grunn av eit justismord, må finna seg i fråtrekk for kost og losji som utslag av skadebotsprinsippet om at ein ikkje skal tena på ein skade. Lagretten fann at ”det [er] lite naturlig og også urimelig om tvangspåførte besparelser i form av kost og losji i fengsel skal redusere den erstatning som ellers skal kome til utbetaling for lidt tap”.  
7.3.2.4. Når ein tek stilling til eit spørsmål som ikkje er rettsleg regulert vil ein lettare enn elles drag vekslar på moralske vurderingar.

7.3.2.4.1. Dette var til dømes tilfellet i ei sak som var oppe for Sarpsborg byrett, RG 1995 s. 595, der ei kvinne krevde erstatning fordi ho fekk eit barn etter eit mislykka abortinngrep. Byretten kom til at det ville vera uheldig om erstatningskravet skulle føra fram av omsyn til barnet som då ville verta karakterisert som ein skade.

7.3.2.5. Når retten tillet seg å ta moralske vurderingar i rettsbruken skuldast dette rett og slett fordi rett sjeldan er verdinøytral.

7.3.2.5.1. Unnatak finst sjølvsagt, til dømes er hevdstida på 20 år sett av reint rettstekniske omsyn og er heilt fri for moralske konnotasjonar. 
7.3.2.6. Skal domstolane dermed fylla si oppgåve så må dei føretak verdivurderingar, og der lovgjevar enten har overlete det til retten å gjera slike vurderingar, eller det er tale om eit rettstomt rom der domstolen ikkje har andre moralske vurderingar å falla tilbake på enn sine eigne, så må domstolen gjera slike vurderingar sjølv.

7.3.2.6.1. Men for å hindra at moralske vurderingar gjer at retten vert avhengig av den einskilddommaren si moraloppfatning er det viktig at ein er open i kva vurderingar ein tek slik at dei kan etterprøvast av andre instansar, eventuelt at lovgjevar finn han må gjer ei lovregulering for på området.

7.3.2.7. No skal ein merka seg at det ikkje er moralske standpunkt i vanleg forstand som retten tek i desse tilfella, men i ein juridisk forstand: Retten finn at rettstryggleiksomsyn må telja meir enn lovteksten, at det ikkje er ein fordel å sitja i fengsel, og at eit barn ikkje er ein skade. 
7.3.2.7.1. Det vil seia at ein vurderer heile tida kva som er rett og rimeleg innan juridiske rammer, som det å fastsetja kva som fell inn under juridiske termar som ”skade”, ”fordel”, og forsvarar fundamentale, juridiske verdiar som intersubjektivitet.
7.3.2.7.1.1. I til dømes avgjersla frå Eidsivating lagmannsrett frå 1995 vart det ikkje teke omsyn til at Liland hadde hatt ein tvilsam livsførsel som gjorde han til ein naturleg mistenkt. Og i avgjersla frå Sarpsborg byrett i 1995 tok ikkje retten omsyn til at kvinna hadde take mange abortar trass sin unge alder. I begge tilfelle ville slike moralske aspekt vera rettsleg irrelevante, sjølv om det kan godt vera at ein vil leggja vekt på dei i ein mellommenneskeleg samanheng. 
7.3.3. Skal ein summere opp det som er sagt ovanfor, kan ein seia at eit skarpt skilje mellom politikk, rett og moral fører til ein statisk rett som ikkje maktar å følgje samfunnsutviklinga med skaping av nye rettsreglar, fordi lovgjevar ikkje har føresett dei ulike juridiske problema som kan oppstå, og fordi retten då ikkje vil makta å ta opp i seg endringar i den allmenne moraloppfatninga. Ved at domstolane tek på seg ei oppgåva som et aktivt supplement til lovgivning, som Skoghøy formulerer det, kan ein få ein tilstrekkeleg dynamikk som gjera at retten heile tida er med i front av samfunns- og moralutviklinga.
7.4. Det som er sagt ovanfor er at domstolane må driva med rettspolitikk, og må gjera moralske vurderingar som ein del av rettsbruken. 
7.4.1. Det ein heile tida må ha i minnet er om rettspolitikk og moralvurderingar i domstolsregi ikkje må gjera retten  uforutberekneleg og subjektiv. Men kva ein finn er akseptabel balanse mellom det forutbereknelege, intersubjektive og prinsippet om likskap for retten på den eine sida, og det rimelege på den andre, er avhengig av kva rettsideologisk ståstad ein har. 

